Oinarriak – MartxUp!\nDonostiako Udaleko Hezkuntzaren eta Gizarte Sustapenaren Zerbitzuak 2017rako lehentasunezko helburu estrategiko gisa ezarritakoen artean jasotzen den eran, ezinbestekoa da Gazteria Sailaren eta gazteen arteko komunikazio eta harreman zubiak eraikitzea. Orain arte egindako lanaren balioa onartu eta etorkizun eraberritu eta eraldatzaileagoa sortu nahi dugu, Donostiar gazteak eroso eta ahaldunduta sentituko diren hiri bat.\nGazteen parte-hartzea eta berauen ekimenerako, sormenerako, autoenplegurako edota herrigintzarako proiektuak laguntzeko premia nabarmena da eta horietan eragin nahian ari gara; betiere, proiektuok hiriaren onurarako eta kolektiboaren probetxurako badira.\nAurrekoa aintzat harturik, deialdi ireki hau sortu da, Donostiar gazteen ideia, erronka eta proiektuak landu eta bultzada bat eman asmoz martxan jarriko dugun abentura honetan.\nâ€¢ Deialdi honen helburu nagusia Donostiako gazteak gure hiriko gizarte, kultura eta ekonomian, era aktiboan eta hiritar oso gisa eragitera eta ekitera bultzatzea da.\n- Donostiako gazteen arteko eta Gazteria Sailarekiko harreman-sarea sendotu eta hiriko ekonomia, kultura eta gizarte eskaintza proiektu berritzaileekin aberastea.\n- Etorkizunean baliagarriak izango diren harreman-sare eta esperientzia berriak bizitzeko baliabide izan.\nBIGARRENA: PARTE HARTZAILEAK\na) Deialdian 18 urtetik 30 urtera (biak barne) bitarteko gazteek parte hartu ahal izango dute. Proiektuen zirriborroak aurkezteko fasean banaka aurkeztu daitezke pertsona fisiko bezala edo nortasun juridikorik gabeko taldeak bezala.\n- Gutxienez taldekide batek izan beharko du donostiarra (udalak bere kabuz egiaztatuko du).\nb) Norbanako/talde bakoitzak, gehienez, bi proiektu aurkeztu ahal izango ditu, euren artean desberdinak izanez gero.\nc) Prozesuan parte hartuko duen gazte orok konpromiso edo atxikimendu irmoa adierazi beharko die gauzatuko diren dinamika, saio eta formakuntzei.\nHIRUGARRENA: JARDUERA EREMUAK ETA PROIEKTU MOTAK\na) Jarduera eremua askea eta askotarikoa izango da, eta ez da esparru jakin batera mugatuko, betiere proiektu baztertzaileak eta diskriminatzaileak ez badira.\nb) Proiektuek Donostia izango dute garapen-eremua, nahiz eta behin Donostian burutu ondoren, beste eskualdeetan ere garatu ahal izango diren.\nc) Proiektuak Donostia hiriaren, herritarren edota kolektibo gaztearen onurarako izango dira; baztertuak geldituko dira, beraz, norberaren onurarako proiektuak, hala nola izaera pribatuko proiektuak.\nEgin daitezkeen proiektuen artean daude, adibidez, antzerki eta dantza piezak, film laburrak, ekitaldiak antolatzea, hiriaren intereserako webguneen garapena, blogak, aisialdiko jarduerak, hezkuntza ez-formaleko ekintzak, euskararen erabilera sustatzeko proiektuak, dibulgazio proiektuak (hitzaldiak), elikadura jasangarria sustatzeko proiektuak, mugikortasunaren edo berdintasunaren arlokoak, aniztasuna sustatzen duten proiektuak, belaunaldien arteko harremana sustatzen dutenak, etab.\nLAUGARRENA: AURKEZTU BEHARREKO DOKUMENTAZIOA\na) Parte hartzeko eskaera ondo beteta (Eranskina I).\nb) Burutu nahi den proiektuaren azalpen zehatza (Eranskina II).\nc) Partaide guztien NANaren kopia.\nBOSGARRENA: ESKAERAK AURKEZTEKO TOKIA ETA EPEA\nProiektuak aurkezteko bi epe ezberdin zehaztu dira:\nI) Proiektuaren zirriborroa, 2017ko ekainaren 14tik 30era bitartean (biak barne).\nwww.martxup.eus webgunearen bidez\nII) Behin-betiko proiektuaren aurkezpena: 2017ko uztailaren 4tik 12ra (biak barne).\nUdalinfoko erregistroetan, astelehenetik ostiralera, 09:00-14:00 ordutegian, Udaletxeko Herritarren Arreta honako Bulegoetan:\n- Udaletxea, Ijentea, 1. (baita arratsaldez ere 16:00-18:00 ordutegian).\n- Morlans eraikina, Morlanseko biribilgunea, 1.\n- Altzako bulegoa, San Martzial plaza, 4.\nDokumentazio guztia euskarri elektronikoan, PDF formatua duten fitxategietan aurkeztuko da, eta guztira 10 Mb-ak gainditu gabe.\nSEIGARRENA: PROZESUAREN FASEAK\nMartxUP! prozesua lau fasetan banatzen da: deialdia, aukeraketa, garapena eta aurkezpena.\n1.- Proiektuaren zirriborroaren aurkezpena\n2017ko ekainaren 14tik 30era bitartean (biak barne) izango da. Fase honen helburua proiektuen zirriborroak jasotzea da.\n2.- Parte hartzaileen arteko Topaketa\n2017ko uztailaren 4an izango da. Behin jasotako proiektuak aztertuz gero, topaketa bat egingo da. Fase honen helburuak dira, proiektu bakoitza gainerako partaideei aurkeztea, proiektuei hobekuntza proposamenak egitea, bat datozen edo osagarriak izan litezkeen proiektuen artean sinergiak bilatzea hala nola, norbanako bezala aurkeztu diren horiek taldea osatzeko aukera izatea.\n3.- Behin betiko proiektuen aurkezpena 2017ko uztailaren 4tik 12ra bitartean aurkeztu beharko da. Topaketa ondoren talde bakoitzak epea izango du proiektuan aldaketak egin eta berriro aurkezteko.\n4.- Proiektuak aukeratzea\nAukeraketa fasea uztailaren 12tik 21era izango da, eta egun horretan bertan jakinaraziko dira zeintzuk izan diren aukeratuak.\n5.- Garapen fasea\nGarapen fasea prozesuaren fase garrantzitsuena da; izan ere, proiektu bakoitzaren zehazte eta lanketa sakonago bat egin eta proiektu-kideek proiektuaren erronken araberako formazioa jasoko dute, proiektua berauek aurrera eraman ahal izateko. Proiektuen garapena eta prototipoak berariazko ikuskapen teknikopean sortuko dira garapen fasea.n Fase hau 4 azpi pausoetan banatzen da (2 orduko 8 saiotan burutuko dira): analisia, ideiagintza, prototipoa eta ebaluazioa izango dira.\nProiektuen garapena talde eta proiektu bakoitzari dagokion beharretara moldatuko da.\nFase honen helburu nagusia proiektuak zehaztu, akzio plan bat burutu eta saretze prozesua hastea da, proiektua abian jarriz.\nGarapen fasea irailaren lehenengo hamabostalditik azaroaren lehen hamabostaldira izango da. Aldi hori amaitu ondoren, aurkezpen aldia izango da.\nAzkenik, definitutako proiektuek Udalaren laguntza jaso ahal izango dute honek diseinatzen eta onartzen dituen mekanismoen arabera, behin betiko proiektuen eta Udalaren gaitasun ekonomikoaren arabera.\nAurkezpen fase honetan, bi hilabetez garatu eta landutako proiektuak aurkezteko unea izango da. Azken fase hau azaroaren amaieran izango da.\nZAZPIGARRENA: PROIEKTUAK AUKERATZEA ETA BALORAZIO IRIZPIDEAK\na) Epaimahaiaren osaketa:\nProiektuen hautaketa Donostiako Gazteria Saileko teknikariek eta AsociaciÃ³n Estudiantil Loadinn -eko kideek, prozesu honen dinamizatzaileak alegia, egingo dute.\nProzesu amaierako aurkezpenen balorazioan berriz (6. fasea), aurretik aipatutako kideak mantendu eta Udaleko interesguneen araberako beste teknikariren bat gehituko zaie. Honez gain, epaimahaiak kontuan hartuko ditu prozesuan zehar parte hartuko duten bisitari eta adituen iritziak ere.\nb) Balorazio irizpideak\n1. Proiektuaren bideragarritasuna (40 puntu).\nGiza baliabideak, baliabide ekonomikoak eta azpiegitura baliabideak kontuan hartuko dira.\nâ€¢ 20 puntu: bideragarritasun ekonomikoa. Proiektuaren helburuaren eta aurkezturiko aurrekontuaren arteko oreka baloratuko da.\nâ€¢ 10 puntu: taldekideen ibilbidea, esperientzia eta profila (osaketa).\nâ€¢ 10 puntu: azpiegitura baliabideak. Proiektua garatzeko behar diren azpiegiturak eta baliabide materialak eskuratzeko probabilitate erreala baloratuko da eta proiektuarekiko elkarlan, aurrerapen edo saretzerik eman den.\n2. Originaltasuna eta berrikuntza (40 puntu).\nProiektu berritzailea izatea baloratuko da, bai edukiari zein metodologiari dagokionez.\nâ€¢ 20 puntu: gaiaren originaltasuna.\nâ€¢ 20puntu: lan-metodologiaren originaltasuna.\n3. Proiektuaren zehaztapen maila (20 puntu).\nProiektua ondo formulatua, argia eta zehatza izatea.\nâ€¢ 10 puntu: helburuen zehaztapen maila.\nâ€¢ 10puntu:lan-prozesuaren zehaztapen maila.\nMartxUP! proiektuan parte hartzeak oinarriak onartzea ekartzen du. Antolatzaileek beharren arabera edozein aldaketa egiteko ahalmena izango dute, baita deialdi honetan jasotzen ez den edozein gairi buruzkoa ere. Halere, hartutako erabakiak onartu egin beharko dira.


Maider Garcia de Vicuña: Hausnarketa handiak ekintza txikiekin uztartu – Guraso.eus\n2021-10-26\tguraso\tIruzkinik ez\nMaider Garcia de Vicuña psikologian lizentziatua eta sexologa da, guraso.eus egitasmoan gurasotasuna eta feminismoa uztartzen ditu bere idatzietan. Bere azken kolaborazioan ere halaxe egin zuen.\nPraktika feministan egunerokotasunean kontutan hartzeaz idatzi zuen, “eskolarako estutxea hartzean koloreren bat eskaintzen ez diogunean, eskolaz-kanpoko ekintzaren bat baztertzen dugunean zergatik den, bere gelan zenbat neska eta zenbat mutil dauden galdetzean, ekintza batean parte hartzen duenean “mutil bakarra, beste guztiak neskak dira? Harriduraz edo penaz galdetzean, sexu bereko lagunekin “lagunak”, baina sexu ezberdinekoak izanda “nobioak” diren esatean txantxetan bada ere….”\nGuk Maiderrekin hitz egin dugu bere kolaboraziotik tira eginez.\nNabaria da sexudunak izateko modu anitzak daudela, bakoitza den moduan azaltzeko eta besteekin harremantzeko hamaika era ezberdin eta berezi.\nNabaria da ere, aniztasun honekiko errespetua areagotuz doala eta genero errolak malgutuz doazela. Nabaria ere, emakumeok eskubideak gureganatuz goazela. Horrek, ordea, ez gaitu itsutu behar. Gizarte irekiagoa eraikitzen ari gara, guztiontzako juxtuagoa eta erosoago, baina ez dago dena lortuta eta lortuta dagoenaren sentsazioa dugunean, lozorroan sartu eta mugitu gabe geratu ohi gara.\nBegirada kritikoa landu eta betaurreko moreak jarri beharko genituzke eta ikuspegi feministarekin ingurua aztertu, injustiziak eta diskriminazioak argiago hautemateko. Zapaldua dena beste zapalduak hautemateko gaitasun handiagoa izan ditzake, baldin eta bere min propioan murgildurik geratzen ez bada. Justizia lortzelo elkarren ondoan borrokatuko gara.\nFeminismoaren kontrako ahots gutxi baina zaratatsuak entzuten diren honetan, beharrezkoa da ozen esatea feminismoak emakumezkoen eskubideen berma eta askatasuna bilatzen duela eta horrek ez diela, ez dizuela, gizonei kalterik egiten. Eskubide berdintasunak guztion eskubideak bermatuko ditu, nire askatasunak ez du zure askatasuna ezezten.\nKaltetua senti daitekeen bakarra, pribilegioetan oinarritutako jerarkian bizi nahi duena da, beti ere bera jerarkia horren goikaldean dagoelako besteen eskubideak zapalduz. Langileen borroka adibidetzat hartuz, langile batek ez du ondoko enpresako langileak bere eskubideak eskatzean mehatxu gisa hartzen, biak esplotatzen duen sistema kapitalistaren kontra borrokan daudelako.\nAntzekoa da feminismoaren borroka, emakumeok hasitakoa bada ere, patriarkatu eta heteronormatibotasunaren menpe gauden guztion aldeko borroka da, sistema horrek guztion bizitza mugatzen duelako. Emakumezkoei nolakoak izan behar dugun, zer egin, zer sentitu eta nola adierazi esaten digu, baina baita gizonezkoei ere. Feminitate eta maskulinitate eredu estu horiek ito egiten gaituzte, izateko modu bakarra ematen digutelako aukeran eta hori ez da gurea izango, inposatua baizik.\nSeme-alabek kirola anitz egiteko aukera izatea nahi dut, alaba-semeek negar egiteko libre, nahi duten kolorea janzteko, ile luze, motz edo kizkurra, euskal dantzak, Street dance edo ballet, bere gorputza ezagutu, zaindu eta maitatzea, baita besteena ere, gustuko duten pertsonez inguratzea jolastu, adiskide eta ligatzeko orduan, persona horiek edozein sexukoak izan daitezela gure seme-alabek eta alaba-semeek dituzten desioen arabera, neska ala mutil izatea garenaren arabera eta ez ditugun genitalen arabera ulertu eta errespetatzea…\nHainbat eta hainbat gauza eska dezakegu, baina eskaera horiek guztiak ezerezean eroriko dira guk ez baditugu betaurreko moreak jartzen eta aukera erreal horiek begi bistan jartzen ez badizkiegu. Gure nahia guraso gisa berauen zoriontasuna eta askatasuna da, baina baita beraiek besteen askatasuna errespetatzea, aniztasunean hezi beharko ditugu beraz eta horretarako aukerak eskaintzea dagokigu.\nGogoan izan hau arropa erostean dendako ze aldera eramaten duzuenean, eskolarako estutxea hartzean koloreren bat eskaintzen ez diogunean, eskolaz-kanpoko ekintzaren bat baztertzen dugunean zergatik den, bere gelan zenbat neska eta zenbat mutil dauden galdetzean, ekintza batean parte hartzen duenean “mutil bakarra, beste guztiak neskak dira? Harriduraz edo penaz galdetzean, sexu bereko lagunekin “lagunak”, baina sexu ezberdinekoak izanda “nobioak” diren esatean txantxetan bada ere….\nEguneroko keinu askotan jar ditzakegu betaurreko moreak eta apurka-apurka, benetako jendarte askea eraikiko dugu, baina ez dezagun lana eginda bezala ikusi, asko dugulako oraindik egiteko.\nIruzkinik ez "Maider Garcia de Vicuña: Hausnarketa handiak ekintza txikiekin uztartu"


Estropatada eta familia osoarentzako jaia - Txikaletos\nEstropatada eta familia osoarentzako jaia\njunio 7, 2018 junio 18, 2018 TxikaletosComentarios desactivados en Estropatada eta familia osoarentzako jaia\nSeigarren urtez, aurton ere WOP fundazioak bere Estropatada berezia dakarkigu ekainaren 17an. Gomazko ahatetxo hauen lasterketak urtero milaka lagun biltzen ditu Bilboko itsasadarraren inguruan. Aurten gainera, ahatetxoak (WOPatos) Red Bull Cliff Diving munduko txapeldun den Jonathan Paredesekin batera egingo dute jauzi uretara Deustuko zubiaren gainetik (13metro!).\nBaina bada gehiago, helmugan WOP eta Red Bullek sorpresatxo bat prestatu dute. Bukaeran ahatetxoek zirkulu bat marraztuko dute ur gainean eta Jonathan Paredesek 18 metroko altueratik, zubi-gainetik, jauzi egingo du. Uretara sarrera ahate zirkulu erdi erdian asmatuz.\nEstropatada, lasterketa berezia izateaz gain, egun osoko jai izugarria da familia osoarentzat. Seigarren edizio honetan WOPek ekintzaz gainezka datorren egitaraua prestatu du bai Museo Maritimo Ria de Bilbao bertan, bai kanpoaldeko lautadan. Goizeko 10:30tan hasita puzgarriak, tailerrak, abentura guneak, rokodromoa, tirolina, dron lasterketa, zuzeneko musika, gastronomia eta besteak beste, Travellin Brothers en kontzertua izango ditugu gozagarri.\n10:30: Museo Maritimo ria de Bilbaoko lautadan jai gunearen irekiera\n11:00: Ahateen (WOPatos) jaurtiketa, Jonathan Paredes jauzilariarekin batera, Deustuko zubitik.\n11:30: WOPatones, empresa ahateen lasterketa Deustuko zubitik.\n12:30: Jonathan Paredesen jauziak Euskalduna zubitik.\n14:00: WOPato irabazleei sari banaketa.\n14.30: Up ginmasioaren eskutik Zumba Masterclassa\n15:15: Play N’Kids kontzertua.\n16:45: The WOP Band kontzertua.\n17:45: The Travellin’ Brothers kontzertua.\n19:30: Jai bukaera.\nGoizean zehar festan izango dira Legion 501 – Spanish Garrison. Museo Maritimoko lautadan.\nMultiabentura ekintzen ordutegia 12:00tatik 14:30tara izango da goizean eta 16:00tatik 18:30tara arratsaldean.\nWOP fundazioak, bere ekintza guztien (Estropatada, kontzertu, jaialdi, produktu salmenta…) irabaziak gaixotasun neurodegeneratiboen terapia ikerkuntzara ematen ditu. Gaur arte, 260.000 eurotik gora bidali zaizkie hainbat zientzia proiekturi. Eta 4000.000 euro gaixo degeneratiboen aurkako burrukari nazioarteko proiektuetan. Aurton, Fundazioak nazioarteko orri berri bat argitaratuko du proiektu berriak finantzatzeko.\nEstropatada y diversión en familia


owiane: Historia gaia 1\n1. Antzinako Erregimenaren krisia\nIpar Amerikako iraultzak (1776) eta Frantziako Iraultak (1789) ziko historiko berri bati hasiera eman zioten Europa osoan. Frantziako iraultza garatu zenean eta Konbentzio Nazionalak Luis XVI.a erregea hiltzera kondenatu zuenenean orduan iraultzaileen arteko aurkako gerrak hasi zituzten estatu monarkiko europarrek, frantsesen ideia liberalak haien lurretara heldu ez zitezen mugak itxi zituzten. Espaniak ere Konbentzioko Gerra egin zuen frantses liberalen aurka (1793-1795).\nGatazka horrek hiru aldi izan zituen:\n1793an Espainiako armada Ipar Euskal Herrian eta Katalunian sartu zen. Foru erakundeek esku hartze handia izan zuten, gerrara hainbat soldadu bidaliz.\n1794an Frantziako armadak muga gainditu zuen eta Gipuzkoa erdia eta Nafarroako mendebaldea okupatu zuten. Gipuzkoar agintariak hitzarmen bat egiten saiatu ziren lurralde neutral gisa baina hauek konkistatutzat hartu zuten lurraldea.\n1795ean Frantziak estrategia aldatu zuen; Euskal foru sistemen berezitasunez oharturik, Euskal lurraldeak anexionatzea proposatu zuen, foruak errespetatuko zituztelakoan adieraziz. Hala ere, mesfidantza handia zegoen eta ez zen halakorik gertatu. Espainiako defentsa lerroa Debaren arroan kokatu zen.\nAzkenean, Frantziak eta Espainiak Basileako bakea izenpetu zuten 1795ean.\n2. Independentzia gerra (1808-1814)\nKonbentzioko gerra amaitu ondoren, Godoy foru sistema hondatzeko eraso politiko bat gidatu zuen. Euskal foru sistemen aurkako kritikak eta interpretazioak argitaratu zituen. 1796an erabaki zuten erregearen erabakiak zuzenean hartuko zirela Nafarroan…. Egoera hartan frantsesen aurkako gerra bat hasi zen Espainian; Independentzia gerra.\nNapoleonek (Frantziako enperadorea), Iberiar penintsula militarki eta politikoki osoa okupatzerakoan bi helburu nagusi zituen; alde batetik, Erresuma Batuaren aurkako itsas-blokeoa indartu, eta bestetik, frantsez inperioaren aldeko estatu batzuk sortzea. Horretarako, Estrategia militarra erabili zuen.\n2.1 Fonteneblauko Ituna\n1807an Frantziak (Napoleon) eta Espainiak (Carlos IV.a eta bere ministraria Godoy) izenpetu zuten. Hau da, Portugal inbaditzeko, Espainiak pasu librea utzi behar zion Frantziako gudarosteari eta horren ordez, Portugaleko hegoaldea Godoyrentzat izango zen. Espainia zeharkatzeko baimena aprobetxatuz, Frantziako gudarosteak Espainia ere okupatu egin zuen. Espainiaren jarrera; alde batetik, goi-klaseak etsaiarekin kolaboratu zuen eta bestetik, herria inbasoreen aurka altxatu ziren.\n2.2 Aranjuezko altxamendua (Motín)\n1808an Fernando VII.ak bere aita Karlos IV.a abdikatzera behart zuen eta Godoy ministroak alde egin behar izan zuen.\n2.3 Borboien abdikazioa\nOrduan, Napoleon egoera hartaz baliaturik bere tropak sartu eta aita-semeak bildu zituen Baionan. Fernando VII.a Karlos IV.arengan abdikatzera era Karlos IV.a Napoleonengan. Bere anaia (Jose Bonaparte) Espainiako errege bihurtzen du dinastia berri bat ezarriz.\n2.3.1 Baionako Estatua eta Euskal Herria\nNapoleonek, Baionan Espainiako jabe handiak eta instituzio nagusien ordezkariak bildu ziren konstituzio bat idazteko asmoarekin. Hala ere, bertan ez zen herri osoa ordezkatuta egon eta horregatik deitzen zaio Baionako estatutua. Euskal Herritik, Gipuzkoa, Araba eta Nafarroako Aldundiak, Bizkaiko Jaurerriko ordezkariak, Bilbo eta Donostiako Kontsuletxeak eta Arrasateko parrokoak joan ziren. Denek nahi bera zuten hau da, Konstituzio propioa eta berezia izan nahi zuten, foruak errespetatuko zituena.\nBaina merkatari liberalak eta lurjabeak Napoleonen erreformen alde zeuden eta 1810etik aurrera gatazka handiak sortu ziren.\nOrduan, Napoleonek Euskal Herriko foru-sistemen berezitasunez konturatu zen berriro baina errespetatuko zituela aginduz, sustraitik aldatu zituen. Bi gobernu antolatu ziren: Nafarroako gobernua eta Bizkaiko gobernua.\nBatzar Nagusien eta Aldundien ordez, Probintzia Kontseiluak antolatu ziren. Baina gerrillari talde ugarik galarazi zuten erakunde berriak abian jartzea.\n2.4 Independentzia gerra (1808-1814)\nIndependentzia gerra maiatzaren 2an hasi zen. Data horretan artilleriako ofizialek altxatu ziren Frantziaren aurka eta zapalduak izan ziren. Hala ere, gertaera dinastiko horiek beren ideiak indarrez bidez jarri nahi dituztela pentsaraziko dio herriari eta honek horren ondorioz nazio sentituko da. Boterea hutsik zegoela ikusi orduko hainbat altxamendu egin zituzten herrialde osotik zehar. Hutsune hori probintzietako Batzarrek bete zuten, liberalez gainezka zeudenak eta gero zuzendu egin zuten. Erresistentziaguneak zirela eta, Frantziarrek Madril hartzea erabaki zuten.\n1808.an Bailengo gudan enperadorearen ahulesia erakutsi zien espainiarrei. Gudarostean, gerrillak egon ziren gehienbat. Beste aldetik, Ingalaterra Portugaletik sartu eta Espainiarekin aliaturik Frantziaren aurka egin zuten. 1812tik aurrera Espainiak setioak egin zituen eta 1813an garaipen handia lortu zuen Gasteizko gudan. Urte horretan bakea sinatu zuten arren, Frantziarrek ez ziren Espainiatik atera urte pasa zen arte.\nEspainiako herria inbasoreen aurka altxatu zen , hau da independentziaren aldeko gerra. Honako ezaugarri hauek izan zituen.\n-Herria izango da ekintza guztien arduraduna. Hala ere, zenbait noble ere parte hartuko dute.\n-Mugimendua Junta Probintzial eta Orokorraren bidez zuzendutako “Guerra de guerrillas” izango da.\n-Liberazio gerra izango da eta Espainiako nazionalismoa indartuko da.\nGerra honen ondorioz iraultza moduko mugimendua sortu zen eta burgesia eta zenbait gerrilleroek Kadizko Konstituzioa egin zuten euren nahiak islatzeko eta betetzeko.\n3.Cadizko Gorteak eta 1812ko konstituzioa\nGorteetara, erregeordetzak konbokaturik, joan ziren ordezkarien hautabideak askotarikoak ziren: absolutismoaren aldekoak , liberalak eta erreformismoaren jarratzaileak. Probintzien ordezkariak ziren eta hauteskundeak egin gabe hautatzen zituzten, horren ondorioz ez dira errepresentatiboak izango.Ugaritasun horrek bi arazo sortu zituen; alde batetik, nola bildu behar ziren,estamentuen arabera ala ganbera bakarrean. Liberalak lortu zuten ganbara bakarra izatea eta ordezkari bakoitzak boto bat izaten zuen. Beste aldetik, Cadizera iristeko zailtasunak zeren Espainiako probintzia gehienak frantsesen mende zeuden. Orduan, Cadizen bizi ziren pertsonak izendatzea erabaki zuten (gehienak liberalak zirenez desoreka handia egon zen).\nLiberalek nazioaren subiranotasuna Gorteetan ipintzea proposatu zuten. 1810an Konstituzioa idazten hasi zen.\n- Burujabetasun nazionala (herria boterearen jatorria dela).\n-Aginpide politikoa banatuta egon behar da, hau da, botere legegilea, exekutiboa eta judiziala.\n-Erlijio nazionala katolizismoa da.\n-Ordezkariak sufragio unibertsalaren bidez hautatzea. Nahiz eta denek posibilitate hori eduki bakarrik gizonezkoek eta 25 urtetik gorakoak hautatzen zuten.\n-Banakako askatasunak eta askatasun publikoak.\n-Legearen aurrean denak berdin izatea.\n- Foru-sistemak ezabatzea.\n-Administrazio batasuna eta batasun zentralizatua nagusitu ziren.\n- Desamortizazioa (akzio juridiko bat zein egiten du posible saltzea eta erostea beste baten ondasunak edo elizarenak, nobleziarenak…)\nAzkenean, 1812ko martxoaren 19an Konstituzioa proklamatu zen, “La Pepa” ezizenez.\n3.2.1 Euskal herria\nArabako eta Gipuzkoako Batzar Nagusiek arazorik gabe zin egin zuten Konstituzioa baina Bizkaiko Batzar Nagusiek aldiz, ez zuen zin egin. Honek ez zion zin egin Konstituzio berriari, hortik eratorritako uniformetasun politiko-administratiboaren erresistentziagatik.\nBaina azkenean, bere balioa onartu zuen, eta Konstituzioa errespetatu, ezagutu eta obeditu egingo zutela adierazi zuen Kortesiazko formula moduan.\n4.1 Valencayko Ituna\n1813an Valencayko Ituna izenpetu zen eta bertan Napoleonek Fernando VII.a izendatu zuen Espainiako errege. Hala ere, urtebete geroago arte ez ziren Kataluniako lurraldeetatik erretiratu frantsesak.\n4.2 Fernando VII.aren itzulia\n4.2.1 “Persiarren manifestua”\n4.3 Absolutismoa eta Erregimen Zaharra berriro ere\nGerraren ondorioz, Espainiako politika eta instituzioa mailan aldaketa sakonak jasan zituen, 1812ko Konstituzioa hain zuzen. Gizartea hondatuta gelditu zen bai ekonomiaren aldetik bai demografiaren aldetik. Krimenen kopurua gora egin zuen oso. Amerikako kolonien independentzia prozesua hasi zen eta erakunde publikoak zorretan zeuden.\n1814an Fernando VII.ak Konstituzioa baliorik gabe utzi zuen eta Lege Zaharra berezarri zuen (Absolutismoa).\nFernando VIIak 25 urteetan zehar izan zen Espainiako errege(1808tik 1833ra). 1814tik 1820ra absolutismoa bete-betea izan zen Espainian. Ondoren 1820tik 1823ra Hirurteko liberala deritzona egon zen, eta azkenik, 1823tik 1833ra Hamarkada Absolutista egon zen. Hamarkada Absolutista horren amaieran lehen gerra Karlista gertatu zen, 1833tik 1839ra, hain zuzen. 1839.urtera arte, monarkia absolutua eta Foru-legea loturik egongo dira.\nPublicado por owiane en 6:14


Luis Lopez kutxatila egilea - Aintzinako lanbideak\nLuis Lopez kutxatila egilea/\nLuis Lopez Caeiro (Santiago de Compostela / Galizia, 1955) hiru urte zituela etorri zen Donostiara gurasoekin. Gaztetandik laguntzaile lan desberdin ugari egin zituen Donostiako inguruneetako enpresa eta dendetan. Hasierako oinarrizko ikasketak egin ondoren, industria diseinuko ikasketak egin zituen eta aldi berean eraikuntzako enpresa batean delineatzaile lana burutu zuen.\nMario Ramos Donostiako Urbieta kalean lanean aritzen zen kutxatila egile ezagunarekin izan zuen harremanaren ondorioz ezagutu zuen lanbide hau. Maisuak 1985. urtean hartu zuen erretiroa, eta orduan Luis Lopezek haren produkziorako baliabideak hartu eta tailerra jarri zuen martxan. Gaur egun tailer horrek CA Iro. estuches y derivados izenarekin dihardu lanean Donostiako Amara auzoan.\nMario Ramosengandik jasotako irakaspenak funtsezkoak izan dira kutxatila egile izateko formazioan, baina, horietaz gain beste hainbat artisau maisurekin aritu da ikasten, besteak beste urreztatzea, larruaren tratamendua, zurgintza eta marrazketaren hobekuntza bezalako teknika espezifikoak lantzeko. Era berean, gaineratu behar da bere jarduerarekin zerikusia duten ikastaro batzuetan ere parte hartu duela.\nArtisauak 120 m koadro inguruko bi lokal atxiki ditu, eta horietaz gain 40 metroko solairuarte bat ere erabiltzen du. Ia erabat artisau lana egiten duenez, erabiltzen duen makina kopuru eta mota oso murritza da: gillotinak, zizailak, kolatzeko makinak eta urreztatzeko eskuzko instalazio bat soilik erabiltzen ditu. Gauza bera esan liteke erremintei dagokienez. Honakoak dira nagusiki erabilt zen dituenak: pistolak, grapagailu pneumatikoak, lixatzeko eskuzko makinak, zerrak, mailuak eta zizelak.


Gure seme-alabei hezkuntza prozesuan eraginkor lagunduz\nZer egiten dogu?\nZelan egiten dogu?\nGugaz parte hartu gura dozu?\nAlkartean parte hartzen gonbidatzen zaitugu!\nParte hartu gura dot!


Nor gara - ZEHAR\nHome / Nor gara\n25 urte daramatzagu lanean eta Euskadin erakunde erreferente gara gizaki guztiek babesa eta asiloa lortzeko duten eskubidea aitortzeko borrokan. Zehar-Errefuxiatuen, aberrigabeen eta migratzaileen eskubideak defendatzen ditugu, eta horien garapena sustatzen dugu hartzen dituzten gizarte berrian.\nCEAR 1979an jaio zen. Hamar urte geroago, 1989an, pertsona talde batek Euskadin asilo-eskubidea eta giza eskubideak defendatzeko konpromisoa hartu zuen, CEARen eskutik. 1996an, Zehar-Errefuxiatuekin nortasun juridiko propioa duen elkarte gisa eratu zen, egindako lana sendotuz.\nGure misioa giza eskubideak defendatzea eta sustatzea da, eta nazioarteko babesa behar duten eta/edo baztertuak izateko arriskuan dauden errefuxiatuen, lekualdatuen, aberrigabeen eta migratzaileen garapen osoa bultzatzea.\nLangile ordainduek, bazkideek eta boluntarioek osatzen dute ZEHAR errefuxiatuekinko giza taldea. Hauxe da gure organigrama:\nLantaldea osatzen dugunok elkarrekin egiten dugu lan, ikuspegi jakin batekin:\nZehar-Errefuxiatuekin aldaketarako eta eraldaketarako eragile gisa finkatu da. Diskriminaziorik gabeko gizarte iraunkor eta justu bat lortzea du helburu, aukera-berdintasunean eta nortasun indibidual zein kolektiboarekiko errespetuan oinarritutakoa, eta, horretarako, integrazio-, gizarte-, kultura-, lan- eta politika-prozesuak lantzen ditu, intereseko beste hainbat talderekin sarean arituz.\nHauek dira erakunde gisa ditugun balioak:\nEzagutu gure estatutuak.\nUrte hauetan zehar, hainbat sari jaso ditugu gure lana dela eta. Besteak beste, honako hauek:\nJustizia Sustatzeko Txema Finez Erakundearen Saria 2018.\nSabino Arana Fundazioaren 2015 eko saria\n2013ko Giza Eskubideen Rene Cassin saria\nZehar-Errefuxiatuekinn aliantzen eta elkarlanen oinarri zabal bat dugu, eta horiek dira, hain zuzen ere, sarean egiten dugun lanaren motorra.\nZuk ere gure lana babestu nahi duzu? Egin zaitez bazkide!


Partiduari buelta eman, eta garaipena Ford Mugarrirentzat - Arrasate - Goiena.eus\nPartiduari buelta eman, eta garaipena Ford Mugarrirentzat\nTxomin Madina 2009-01-25 22:12\ntsedenaldira bost golengatik galtzen joan arren, arrasatearrek 35-32 irabazi zioten Barakaldori. Entrenamentuetan garrantzia gehiago ematen diote arlo fisikoari, eta hori nabari da emaitzetan.\nAldapan gora hasi zen Ford Mugarrirentzat zapatuan etxean, Musakolako kiroldegian jokatutako partidua. Aurkaria, sailkapenean hirugarren postuan dagoen Calmec Barakaldo izan zuten arrasatearrek.\nBizkaitarrek hartu zuten aurrea markagailuan, eta hala, hiruzpalau goleko aldea mantendu zuten lehenengo zati osoan. Arrasatearrei, bestalde, kosta egin zitzaien partiduaren martxa hartzea: hegaletan eta defentsako lehen lerroan hainbat akats egin zituzten. oreka falta zitzaien: gol asko jaso, eta kontraerasorako aukera gutxi. Lehen zatia amaitzean, 14-19 zen markagailuan jartzen zuena.\nAtsedenerera joan aurretik, Edu Orgaz entrenatzaileak hainbat aldaketa egin zituen bai jokalarietan eta baita jokatzeko sisteman ere: hiru defentsa aurreraturekin partez, birekin jolastera pasa ziren, eta atsedenetik bueltan, euren fruituak eman zituzten aldaketa horiek. Helburua, defentsa sendotzea zen, eta lortu zuten. Partidua bukatzeko 10 minutu ingururen faltan, Ford Mugarriko jokalari bat kanporatu zuten, eta horren segidan, Barakaldoko bi. 28na berdindu ostean, arrasatearrek markagailuan aurretik jartzea lortu zuten. 35-32 amaitu zen partidua, beti ere, Ford Mugarriren alde. Aipatzekoa da eskuin hegalean Arkaitz Massipek egindako partidu borobila, baita Aitor Aldanondorena ere. Berau izan zen arrasatearren goleatzaile nagusia, denera 11 sareratzerekin.\nPartidua amaitzean, Edu Orgaz Ford Mugarriren entrenatzailea oso pozik zegoen bere mutilek egindako lanarekin, bere hitzetan, denek egin baitzuten garaipena lortzeko ekarpena.\nOrgazek esan zigun, azken asteotan entrenamenduak aldatu dituztela. Arlo fisikoa gehiago lantzen dute, bere esanetan, defentsa sendotu eta kontraerasoan hobetzeko, eta badirudi aldaketok eraginkorrak izan direla. Hamargarren segitzen du Ford Mugarrik zapatuko garaipenarekin.


Vitoria-Gasteizko Udalaren web-orria - Gazte Plana\nGasteizko gazte-politikek aurrera egiten dute elkarren segidako hainbat gazte-planen bidez, gazteen beharrei eta espektatibei erantzungo dien hiria eraikitzeko. 2004tik gaur egun arteko gazte-planak egin dira udal arlo guztietan eta udaleko sail guztietatik garatzen diren gazte-politikak egituratzeko tresna gisa.\n2022an amaitutzat eman da Erronka: Gazteak Gazte Plan berezia, eta bosgarren gazte planaren diseinuaren hasiera da, 2023-2026 aldirako aurreikusia, hain zuzen ere.\nErronka: Gazteak Gazte plan bereziaren ebaluazioa\nErronka: Gazteak Gazte Plana, Plan espezifiko bat izan da 2020-2021 aldirako, bizi izandako pandemia-egoerari erantzun diona, eta sortu diren etengabeko aldaketetara egokitzeko aukera eman duena.\nIndarraldia bukatu ondoren, Erronka: Gazteak Gazte Planaren ebaluazioa egin da, eta informazio baliotsua lortu da bosgarren Gazte Plana eraikitzeko abiapuntu gisa.\n2023-2026 aldirako plan berria\nBosgarren Gazte Plana lau urterako prestatzen ari da, hau da, 2023-2026 aldirako. Plana egiteko eta eraikitzeko, udalerriko gazteek parte hartuko dute, baita hirugarren sektoreko eragileek ere (elkarteak, erakundeak eta kolektibo gazteak eta/edo gazteekin lan egiten dutenak). Horiez gain, Udaleko alderdi politikoek eta teknikariek ere parte hartuko dute. Parte-hartze hori funtsezko ardatza izan da aurreko planak eraikitzeko orduan, eta, horregatik, lan-ildo horri eutsiko diogu honetan ere bai.\nBestalde, eta eraikuntza prozesuaren oinarri gisa, kontuan hartuko da Erronka: Gazteak planaren indarraldiko urte hauetan eguneratzen joan garen informazioa, behatokian argitaratutako txostenetan kontsulta daitekeena.\nErronka: Gazteak Plan Berezia\nIV. Gazte Plana\nIII. Gazte Plana (gaztelaniaz)\nII. Gazte Plana\nI. Gazte Plana (gaztelaniaz)\nUdalaren Gazte Plana- Gazteria Elkargunea


Haurrentzako doako ipuin laburra - Lehen oporrak\nHaurrentzako ipuin laburra - oporrak\nHaurrentzako ipuin laburra - Lehen oporrak\nEvelyn-en lehen oporrak\nEvelynek lo egiteko zailtasunak ditu hiru gau daramatza bihar goizean hasiko diren lehen oporretara irrikatzen delako. Evelynek hamaika urte ditu eta ez da inoiz oporretan egon. Bere familiak ez du diru askorik eta azken urteetan ezin izan ditu oporrak ordaindu, horregatik Evelynek opor gehienak etxean igaro behar izan zituen ikastolako bere lagun asko oporretan zeuden bitartean.\nHaurrentzako ipuin laburra - oporrak hondartzan | © freskatu (PIX) / Adobe Stock\nEvelyn beti pentsatu izan da nolakoa izango litzateke hondartzan oporrak pasatzea. Askotan amesten zuen hondartzan egun bat igarotzearekin, baina ametsak amaitzen ziren bakoitzean, Evelynek hondartzako oporretako ametsetan sentitzen zuen sentsazio polita desagertzen zen.\nAzken udako oporretan Evelynen lagunik onenak hondartzan pasatu zituen oporrak eta bi asteren buruan itzuli zenean, hondartzan bizitako gauza politak kontatu zizkion Evelyn-i. Evelyn oso jeloskor zegoen bere lagunarekin oporraldien berri eman zuenean.\nBenetan nahi zuen oporrak hondartzan bizitzea. Evelynek gurasoekin hitz egin zuen asteotan, egun batean amore eman eta alabari oporrak agindu zizkion arte, baina promesa hori betetzeko, Evelynen gurasoek diru asko aurreztu behar izan zuten. Evelynen bi gurasoek diru asko irabazten ez duten lanak dituzte. Denbora behar izan zuten oporretara joateko dirua biltzen. Evelyn ez zen horretaz jabetzen. Pozik zegoen gurasoek elkarrekin oporretara joango zirela iragarri zutenean.\nEvelynek bere ohean datza, eta bizkor joaten da atzera eta aurrera. Ezin du lo egin, oporretara begiratzen baitu. Etengabe bere alarma ikusten du eta konturatzen gero eta geroago lortzen ari dela. Bitartean, alarma dagoeneko 2 erlojuak gauez adierazten du. Normalean, Evelyn ez da beti esna luzea, hamaika urte besterik ez baititu eta gurasoek ez dute ados egon denbora luzean esna mantentzen duela.\nBaina Evelyn-ek ezin du hain berandu jaiki, orduak daramatza lo egiten saiatzen. Gogaituta, eseri eta gelara begiratzen du. "Hori ezinezkoa da. Zergatik ezin naiz lokartu? ”Xuxurlatzen du emeki. «Ez du laguntzen hemen eserita egoteak. Berriro etzaten naiz eta bihar pentsatzen saiatzen naiz. Noizbait lokartuko naiz ".\nEvelyn berriro etzan eta begiak itxi egiten ditu. Datozen oporretan ez pentsatzen saiatzen da, baina zaila da berarentzat oporretarako irrikan dagoelako.\n"Jaiki!" Evelyn-en amari deitzen dio. Evelyn nekatuta esnatuko da gau laburraz. "Ai gizona. Oso nekatuta nago ", marmar egiten du Evelynek lotan, baina orduan konturatu da goiz hori iritsi dela. Horrek esan nahi du hondartzako oporrak berehalakoak direla. "Nire lehen oporrak gaur hasiko dira", dio Evelynek, nahi zuena baino ozenago. Jaiki eta maletara joango da, duela egun batzuk oporretarako itxaropenez josia.\n"Zorionez, behar dudan guztia nirekin dut." Evelyn-ek zer gehiago har lezakeen kontuan hartzen du. Maleta gainezka du dagoeneko. Maleta ixteko ahaleginak egin zituen, gauza asko baitaude bertan. Evelyn-en amak maleta prestatzen lagundu zion, Evelynek ez baitzuen inoiz maletarik sartu eta, beraz, apur bat larrituta zegoen arropa maletan gordetzeko garaian. Biek lasai sartu zuten guztia Evelyn hondartzako oporretan erabil zezakeen maletan. Evelynek askoz gauza gehiago eramatea gustatuko litzaioke berarekin, baina maletan ez dago leku gehiago.\nOrdu batzuk geroago, Evelyn eta bere gurasoak korridorean daude. Ekipajea prest duzu eta bidaia has dezakezu. «Ilusionatuta zaude, Evelyn? Handik gutxira alde egingo dugu. "" Bai, pozik nago. Zenbat denbora igaroko da hondartzara iritsi arte? », Galdetu dio Evelynek aitari. “Beno, pazientzia pixka bat gehiago beharko duzu. Aireportura goaz lehenik ".\n"Ez dut inoiz hegan egin", azaldu du Evelynek. "Badakit. Nire azken hegaldia aspaldi izan zen, adinetan oporretan egon ez nintzelako », aitortzen du aitak. "Uste dut opor hauek hirurontzat onak izango direla", dio Evelynen amak. "Nik ere hala uste dut" baieztatzen du aitak. "Orain joan behar dugu, bestela gure hegaldia galduko genuke." Beraz, Evelyn-en familiak aireporturako bidea egiten du.\nArratsalde berean, Evelynen familiakoa hotelera iristen da, bertan hurrengo egunetan bizi ahal izango da. "Orain dezagun gure poltsak gure gelara eramateko. Gero hotelari begirada bat eman diezaiokegu ", dio Evelynen aita. Bere emaztea eta alaba ados. Evelynek lehen hegaldia izan zuen hegazkinez. Leihotik begiratu eta munduan behera begiratu zuen.\n"Wow, gela polit hori da." "Hobe da oraindik etorri, Evelyn. Joan balkoiara, "dio Evelynen aita. "Zergatik da hori?" Galdetzen dio Evelynek. "Ikusiko duzu." Bere aitaren aurpegian irribarreak iradokitzen du Evelynen aurpegia irribarre bat zabalduko duela. Evelynek atea irekitzen du balkoira.\nKanpoan irteten da eta hotela oso gertu dagoen hondartza ikusten du. "Ez dago hondartza!" Evelynek oihu egiten du zorionez. Bere gurasoak balkoian sartuko dira. "Bai, hondartza dago. Ez da urrun. Badakizu zer egingo dugun bihar gosaldu ostean? Hondartzara joango gara eta han igaroko gara. Zer diozu horri? »Galdetzen dio Evelynen ama. "Hori izango litzateke handia".\nHurrengo egunean, gosaldu ondoren, Evelynen familia hondartzara abiatzen da. Hara iristean, Evelyn gogotsu dago. “Horrela imajinatu nuen hondartza. Ederra da. ”Familiak egun osoa hondartzan ematen du eta eguna azkenean amaitzen denean Evelyn eguneko poza ikus daiteke. «Beste egun batzuk hemen izango gara. Horrek esan nahi du oraindik denbora asko eman dezakegula hondartzan », azaldu du Evelyn aitak.\n«Oporretako egun guztiak guztiz gozatuko ditut. Oso pozik nago hemen gaudelako. "" Egun ederra izan zen. Aspaldian ez naiz orain bezain lasai sentitu. Orain itzul gaitezen hotelera. Laster afaria izango da. Bi gose zaudela espero dut. "Bai, gose handia dut", erantzun du Evelynek. "Gero goazen".\nOporrak igaro ondoren, Evelynen familia etxera iritsiko da. "Nola gustatu zaizkizu lehenengo oporrak, Evelyn?" Ez ditut inoiz ahaztuko opor hauek "." Denbora asko aurreztu behar izan dugu opor hauek hartu ahal izateko, baina merezi izan du. Agian, datorren urtean berriro oporretara joateko aukera izango dugu », dio Evelyn aitak. "Orduan hondartzara itzuliko gara?", Jakin nahi du Evelynek aitarengandik. "Ikusiko dugu. Nahikoa denbora dugu horretan pentsatzeko ". Evelyn-en lehen oporraldiak ez zuen asko iraun, baina Evelyn-ek hondartzan betiko denbora gogoratuko du.\nDeskargatu "Lehen oporrak" ipuina PDF dokumentu gisa\nHaurrentzako ipuin laburra - ekaitza\nHaurrentzako ipuin laburra - eszenako beldurra\nHaurrentzako istorio laburra - futbola\nHaurrentzako ipuin laburra - pelutxezko hartza\nHaurrentzako istorio laburra - eskola berria, lagun berriak\nHaurrentzako ipuin laburra - sorpresa\nKoloreztatzeko orria igerileku haurrentzat oporretan


Hemen zaude: Hasiera → Denda → Errepideak ez ditut maite → Iruzkina\nONDDO. Muga sikodelikoak\nBeran indar teluriko bereziak agertzen dira, zenbaitetan emaitza basatietan islatu direnak. Era berean, boilur kantari endemiko bat agertzen da, Petti alegia. Hamar kantuz osaturiko estreinako lana aurkezten duen Onddo laukote beratarra, Joseba Irazoki gitarra jolearen "trip" pertsonala da, bertan Iñigo (baxua) eta Igor Telletxea (bateria) anaiek eta Ibai Gogortza tekla eta saxo joleak parte hartzen dute. Pettik Joseba eta Iñigo izan ditu lagun zuzeneko emanaldietan. Biek bide berdintsuak egin dituzte Zup taldeaz geroztik, talde horrekin grabatu baitzuten itxaropenez beteriko lehen maketa. Horiek biak, Igor Telletxea bateria jolea eta Maikel tekla jolea, Onddo laukotearen grabazio-lanetan ere parte hartu dutenak, Xabier Montoiaren talde izan dira lan bitan, eta halako segurtasunez aurkeztu dituzte ibili diren eszenatokietan.\nOnddo rock sikodelikoaren eta neguko solstizioko ezkilen gisa txintxin egiten duen poparen arteko mugerrian sortu da. Adi entzuten dugu, ukitzeko beldurrez, "Japoniar neska" izeneko bitxia, "country" findu baten gisara arrapaladan doan doinu atseginarekin. Ia-ia oin-puntetan sartzen gara "Oker" gaian, lurreko erritmoaren kutsua duena eta haize bortitzak eramaten duena. Dantza lotuari bide egiten dion "Jeloskor" gaiaren doinu hotzek, musikari horiek berek Montoiarekin egiten duten lana ekartzen digute gogora. Montoiak ere, Petti eta Beñardo Goietxek bezala, koruak ipintzen ditu han eta hemen.\nOnddo rockaren riffean murgiltzen da "Luzaroan zu gabe" gaia aurkezteko; disko honetako beste pieza guztiek bezalaxe, doinu eder, ezpuru eta akastunekin sorgindu nahi gaitu. "Dutxan edo ohatzean" gaiaren erritmoak sukar-ametsez beteriko poparen ildoak berreskuratzen ditu, eta "Beldurra arnasten" Berako estiloaren isla da. Ez dakit musikariek neuk diodana ulertuko ote duten, eta besteek are gutxiago. Onddo taldeak ez du REM izan nahi, ez eta Phish edo Grateful Dead ere, baina "Belarriak bero" entzunda, bozeto hauek denboraren aurka doazen giroak biltzen dituztela ematen du. Onddo taldeak artisau-musika egiten du, giro-rocka eta gitarrak, ongien dakizun moduan lasaitzeko egokia.


Oñatiko Ganbara abesbatzaren emanaldia - Debagoiena - Goiena.eus\nOñatiko Ganbara abesbatzaren emanaldia\nMaider Arregi 2010-12-23 13:43\nEskoriatzako Unibertsitateko kaperan eskainiko du Oñatiko Ganbara abesbatzak kontzertua. Domekan izango da 19:00ean.\nOñatiko Ganbara Abesbatza, 1994an sorturiko ahots nahasien abesbatza da. Koru ezberdinetatik zetozen 12 gaztek sortu zuten, musika korala jorratu eta bere mailarik gorenera eramateko helburuarekin. Urtez urte, ilusio berarekin, taldea haziz joan da, egun, 30 pertsona inguruko taldea osatuz. Bere sorrera Gorka Cuevaren zuzendaritzapean izan bazuen ere, 1996 urteaz geroztik Esteban Urzelai du zuzendari karguan.\nXVI. mendetik hasi eta gaur egunerarteko mota guztietako obrentzat du tartea errepertorioan, polifoniatik hasita, herrialde ezberdinetako folklorean jarraituaz; hala nola, gospel, espiritualak, etab... Garrantzi berezia ematen zaio euskal folkloreari eta gaur egungo konpositoreen musikari, abesbatzaren egitarauetan zati garrantzitsu bat osatzen dutelarik.\nUrte hauetan, koruak lehiaketa desberdinetan hartu du parte, hainbat sari eskuratuz. Bereziki aipatzekoak dira 2004ko azaroan Cocentainan (Alacant) lorturiko I PREMI FIRACOR saria, abesbatza sariketa horretako azken 3 urteetako irabazleen artean lehiaturikoa, eta urte bereko abenduan Rojales-en (Alacant) eskuratutako Estatuko Abesbatzen SARI NAGUSIA.\nHorretaz gain, abesbatzak jaialdi ezberdinetan parte hartu du eta kontzertu ugari eman du, bai Euskal Herrian, baita hemendik kanpo ere.\n1.- Corde natus ex Parentis (Arr: J.Dominguez)\n2.- Enatus est Emmanuel (M.Praetorious)\n3.- Cantiga nº100 (Arm: J.Dominguez)\n4.- O Sacrum Comvivium (L.Molfino)\n5.- Kyrie (K.Sato)\n6.- Ecce quomodo moritur justus (A.Alcaraz)\n7.- To the mothers in Brazil (L.Jansson)\n8.- Bogoroditsie Devo (S.Rachmaninov)\n9.- Birjina Maite (D.Azurza)\n10.- Es ist ein Ros Entsprungen ( M.Praetorious/J.Sandström)\n11.- Saratarra (J.Bastida)\n12.- Neskatx-ederra (X.Sarasola)\n13.- Aritz Adarrean (Arm: J.Ezkurra)\n14.- Duerme Negrito (Arr: E.Solé)\n15.- Ronda Catonga (Arm: P.Trindade)\n16.- Hear us O Lord (J.Johansen


Ezkontza - maitalea guztien bihotzean bizitzako egun garrantzitsuenetako bat da. Eta gertaera honen xehetasun beharrezkoa da, beraz, benetan izan zen zure bizitzan zoriontsuena pentsatzea. Eta zin egin duzun elkarrengandik betiereko maitasuna, noiz toasts guztiak dagoeneko esan dute aurretik, eta ezkontza pastela aspaldi jan eta gero, nora eztei-bidaian joan erabaki behar duzu. Gaur egun, estazioak aukera oso zabala da. Garrantzitsuena zer oporren mota erabakitzeko bidaia nagusia da.\nBeach opor helmuga -Here en nora abuztuan edo irailean eztei. Une honetan geroztik airean ez da hain gorria beroa, eta gezurra harea eta itsasoa kostaldean zehar ibilaldi leuna on gozamenerako aukera izango duzu. Oraindik hondartza zalea, opor eguzkitan baduzu, aukeratu paradisu estazioak Malta, uharte Hawaii, Kreta, Seychelles. Gehiago aurrekontua aukera aukera dezakezu. Kasu honetan, gozatu hondartza eta Italiako arkitektura harrigarri, paisaia zoragarriak eta Greziako itsaso epel miresteko, ez du aukera gehien (gehien merkean) ahaztu - Turkia. Pamukkale, Sabor San Sophia,: Herrialde honek asko guneak ikusgarria fraught Meskita Urdina, Apollo tenplua eta gehiago.\nErabaki nora joan eztei-bidaia bat, zure bikotea kanpoko zaletu bada entretenimendua, dantza eta parranda askorekin, oso erraza da. Aukeratu leku gehien zaratatsu garatuetan entretenimendu-sistema batekin. Adibidez, Ibiza, irla gaueko turista asko erakartzen mundu osoko. Disco, dibertigarria eta enpresaren zaratatsu eta itsasoa positiboak - Zer Ibiza turistak da. Beste norako kanpoko ekintzak Turkia da. Berriz ere, Turkiako ospea turista errusiar artean affordability ondorioz bakarrik urte bakoitzean pasatzen hazten.\nOraindik bai neguan kirol zale bada, orduan nora eztei-bidaia bat joan, zehaztu behar duzu urteko denbora arabera. ezagunenetako neguan Finlandiako estazio beharreko erronka ibilbide eta ibilbide hasiberri asko deitu daiteke. Finlandiako denboraldia urritik irauten apirilera. Era neguko ospetsua estazioak Austrian, in Frantzia, Suitza, eta are Venezian. Bide batez, eski estazioan gertu Venezia (Cortina d'Ampezzo) bisita bat zaleentzat izango Venezia bera azterketaren konbinatu daiteke, hiri honetan sortu dagoelako eztei eta ibilaldi erromantiko da.\nBaina planifikatu zure ibilbidea, non irailean edo urrian, leku horiek non daude ikuskizunak, arkitektura, kale jatetxe eta paisaia zoragarriak ere hobe da eztei-bidaian. Herrialde gehienetan aldeko tenperatura zegoen une honetan. Beraz, ibilaldi luzeak, azterketa arkitektura, monumentu gozatu ahal izango duzu eta zure oporretan gozatzeko. Europako herrialde askok aisialdirako mota hau, besteak beste, Alemania, Frantzia, Italia, Espainia gisa egokiak dira.\nEuropak bisitak gidatuak, non atseden da informatibo eta interesgarria da ezaguna. Beste abantaila izango gidatuak horietan identifikatu bisitatu hainbat herrialde bidaia bat zehar.\nErabaki nora eztei, bikote bakoitzak joan, nahiak eta finantza posibilitate arabera. Baina atseden gauzarik garrantzitsuena - da jarrera positiboa eta maitasun asko elkarrengandik da. Eta gero, edozein estazio ahaztezina izango da.\nTour Bisita - Dresden erakargarri\nPopular hotelak Kubinka\nHasiberrientzako avtostoperam aholkuak\nSauna "Golkoko Stream" (Krasnoyarsk): helbide, deskribapena, berrikuspen\nGo Afrikara dugu: Tunisia ekarritako hori?\nAbkhazia Pentsioak hondartzan: iritziak, deskribapenak, zehaztapenak eta berrikuspen\nPhysocarpus kalinolistny - "nabarmendu" zure lorategian\nBombeo instalazioa: hautatuz ezaugarriak\nAntibiotiko "Azitroks": instrukzioa kontrako, aplikazio\nNola dirua jarri telefonoz Aurrezki Kutxa txartelarekin? Aholkuak eta trikimailuak\nNora umeekin itsasoan erlaxatu aukeratzea\n"Mafiaren: esnatzen": nor filma jokatu aktoreak\nTximino tatuajeak esanahia\nIratzarri sumendi Bali - nola arriskutsua da? sumendi aktibo Bali


Erresuma Batutik Eskoziarako trenean demokrazia eta independentziaz idatzitako gutuna Euskal Herriarentzat - Gaiak - Euskonews\nIgor CALZADA, Oxford-eko Unibertsitate eta Ikerbaque-ko Irakasle eta Ikertzailea\nEdinburgh-en usaia duela astebete izan nuen. Meadows parkean, ETBko taldea, Jaime Otamendi eta hirurok, berdegunean egon ginen, eguzki lotsati, konstante eta epel baten azpian. Aurretik Euskadi Irratia, Radio Euskadi eta Berria-n apur bat, neuronak astinduarazi nituen.\nTrena hartu eta bidean naiz: Birmingham, Oxford eta orain Bristol-en Policy & Politics 2014 Conference1-ean, ‘PostIndependentzia’2 Eskozia, Katalunia eta Euskal Herria parez-pare jartzera, komunitate zientifiko eta kudeatzaileen artera. Trena ez da gelditu. Trena ez da geldituko, YES edo NO izan. Azken bidaia Bristol-etik Glasgow-Edinburgh-ra bi egun barru eginen dut. Dena gelditu da. Informazioak errepikatzen dira. Trena ez da geldituko. Trena entzuten dut. Gau eta egunez.\nEskoziak irabazi du. Eta guk irabazten hasiko gara, Eskozian EZ edo BAI ateratzen bada ere, ikasten hasten bagara, gure inertziek oztopatu dutela (Estatu espainiar eta frantsesen joera berzentralizatzaileaz gainera), bidea borrokan baino demokrazia, konbentzimendu, hiritartasun, aniztasun, elkarrizketan, alegia, ikasketa prozesu jarrai baten moduan ulertzen badugu. Esan dezadan ere, xalotasun handienaren kontrara, mespretxea sortzen didala, Euskal Herrian dagoen aukonplazentzia eta ‘zilborrismoak’. Gure eskuetan badago zerbait baina prozesu honetan, erabakitzea zer, noiz, nola, norekin eta zertzelada guztiak ‘aurretiaz’ aurreikusi behar dira. Prestaketa lana, sukaldatze-lan jarrai eta mantsoa.\nEskoziak irabazi du eta guk ere, azken aldian ikasi duguna ondo barneratu badugu, kanpora ardura botatzen ibili beharrean. Mundua dagokiguna, seguruenik leku bat bada, baina ez da eskubide soil bat. Munduan leku bat irabazi egin behar dugu, beste gainontzeko ezberdinekin batera, maila berean, ez gehiago eta ezta ere gutxiago. Hankasartze asko egin ditu Euskal Herriak orohar, normaltzat eman ditugu jarrera asko. Ikas dezagun guztiok.\nTrenera igo aurretik —amak bidalitako ikurriña maleta barruan jadanik, ahaztu gabe, bazpa—, lerro hauek idatzi, gutun hau osatu, gutunazala itxi eta postaz helarazten dut honakoa:\n1.- Estatu-nazioak eta hiri-eskualdetze nazio-txikiak, joera atzeraezinean:\nEstatu-nazioen egituraketak gaindituak izaten ari dira objektiboki jadanik hiri-eskualde lurralde-dinamika faktoreen amalgamatze baten gailentze bat jazotzen ari delako. Eskozia, Katalunia eta Euskal Herriko kasuek seguruenik badituzte ezberdintasun asko. Hala ere, are nabariagoak dira ezberdintasunak, Erresuma Batua eta Espainiako Estatu-nazioei dagokionean. Europako XXI. mendean, berreskalatze prozesuek zein maila demokratiko ezberdinduarekin jorratzen diren sakonki aztertzen baditugu bederen. Independentziaren debatea Europara geratzeko etorri da, nahiz eta Estatu-nazioan inertzia, pensamendu eta paradigmak status quo-aren defentsa argumentu bakoarekin defendaraztera garamatzan. Jadanik onartezina europar kontestu anitz eta erregionalean. Debatea eta argumentazioei bidea ematea, demokrazia aplikatzea da, politiken berrasmatze bat ekarri behar du halabeharrez.\n2.- 51 vs 49:\nEta zer gertatuko da. Irudikatzen dut Donostiako kaiatik, txipironera bat hartzen dudala nere lagun H.rekin. Berak 51 eta nik 49 hartzen ditut. Nik galdu eta berak irabazi. Ñabardura bat, Estatugintzaren eraketarako? Eta honetarako hainbeste lan? Ez, independentziaren debatea, ez da soilik zeinik irabazi eta hori honela ulertu duenak, ez du ezer ulertu. Helburua erabakitze-eskubide bat inplementatzea izan da. Eta noski, kanpainaren eta estrategiaren aldetik, dudarik ez dago, YES-ek mila bider bideratu duela orainartekoa. Salmond-ek 51 txipi arrantzatuko ote ditu? Zorionak YES-en eduki eta formak modu eredugarri eta pragmatiko batean bideratu duten gizabanako guztiei. Eskozian, YES-a ez da Bildu eta PNVren batura soila, sarri entzun dudan paralelismoa. YES-a mugimendu bat da, ez da alderdi bat izan. Horretan gure ikuspuntua aldatu beharko genukeela uste dut.\nEta YES-ak irabazten badu, Estatu bat eratuko da. [Maleta irekitzen dut eta White Paper eta The Wee Blue Book-a hartzen dut eskutan. Zenbat kontsigna eta zenbat aldarri jarraitzen ditugu, zenbat lerratze eta zein eztabaida sakon, kritiko eta desoroso gutxi, berriro diot, gure kontraesanetatik ikasteko. Bai desoroso esan dut. Eskozian, baita ere Erresuma Batuan, deserotasuna maite dute, adimen-deserosotasuna alegia. Gauzak garatzeko balio duen bakarra. Eta bai hemen ere, Spain jomugan jarriko dut. Izan ere, Euskal Herrian oso Spanish baikara. Ez ordea, Estatu batek (edo bik) kolonizatu gaituelako, baizik gure paradigma jadanik #EuskadiSpain delako. Zertarako nahiko genuke Euskal Estatu bat? Estatu espainiar edo frantsesaren egituraketa zurrun, astun eta atzerakoia birgaitzeko? Ez-abertzale edo autonomisten argudiori helduz: Federalismoa eta subiranotza-partekatua hain irtenbidea egokia bada, zergatik ez da gauzatu Estatu espainiarrarekin oraindino?\nIndependentziaren debatea hauspotzeko, ezinbestekoa deritzot, erabakitze-eskubideaz gain, jadanik politika eta edukietaz hitzegiten hastea. Edo agian bildurra diogu? Edo agian lan gehiegi da. Edo agian ez dakigu. Zerrenda: Lurralde Historikoen Legea, eredu sozio-ekonomikoa, funtzio publikoa, ongizate-estatuko politikak (hezkuntza, osasuna,...), inmigrazioa, nazioartekotzea, hizkuntza, baliabide energetikoak, lurralde-antolamendu politikak, beste estatuekin harreman eredua,...Nondik hasi zirriborratzen eszenario postindependentista? BAIezkoa ala EZezkoaren aukerak soslaitzeko. Ah...baina EZ-ezkoak ere lan egin behar dute? Bai jakina. Hori da agian nobedadea. Zein eroso dauden batzuk ukatuz, erabakiak hartu daitezkeela, eta ezpadute proposamen bat nahi, berauren EZ-ezko aukera ere prestatu behar dutela. DEMO-KRAZIA.\n4.- #Indyref Independentziarako Erreferenduma Ez-Abertzaleentzat:\nJakina hemen lana eta ardurak denentzat daude. Ez da posible independentzia inposaketa bidez eta ezta ere ez kontrakoa, independentzia-eza dekretuz. Kontua da, indar-metaketa eta antzerako kontzeptu hortodoxoak, bestelako dinamika malgu, saretu eta heterodoxoetara igaro beharko genituzkeela, aro postindependentista batean. Eskozian, gizabanakoak erabaki dut, gizabanakoak jaso du informazioa, gizabanakoa izan da, debatearen erdigunea. Inolaz ere ez, alderdia, tribua, komunitatea, masa! Utikan. Demokrazian sinisten badugu, gizabanakoak erabaki dezala gauza bakoitzean bere ezagutza, sentsibilitate eta balioen arabera, bere erreferentziazkoa komunitaeekin (edo ez) zer nahi duen bere lurralde/nazioan inplementatzeko.\nAbertzaletasun eta ez-abertzaletasuna, nortasunaren araberako banaketa, gaindituko litzateke gure politiken edukia, formak eta kultura, maila altuago batera eramango bagenitu, hiritarrak-gizabanakoak, banan-bana, trebatuko bagenitu, aniztasunean, erabakitze-eskubidean, balizko independentzia batean, alegia demokrazian.\n5.- Alderdikeriarik Ez, Eskerrik asko:\nPostindependentziak, BAIezkoak eta EZezkoak, pertsona emanzipatuak behar ditu, lurralde/nazio emanzipatu bat eratzeko. Komunitate/gizarte-konpromezu bolondresean oinarritutako borondate pertsonal batean gidatua dagoena. Lau bloke ideologiko ditu gutxienez azaltzen dira orohar, hiru euskal geografietan: EAE, NFE eta Iparraldean. Posible al litzateke, barruko lau sentsibilitate horien barruan, gutxieneko roadmap postindependentista bat adostea? Abertzale eta ez-abertzaleek posible lukete adostea? Hori ezinezkoa izanda PNV top-down eta EHBildu bottom-up kultura politikoen uztarketa bat gerta liteke, proposamen bakarra adostu, gizarteari orohar eta ez-abertzaleei konkretuki proposatzeko?\n6.- Roadmap Postindependentista:\nLan ederra egin dute GureEskuDago-koek. Hasiera baino ez eta beste eremu batzuetatik ere koordinatu behar estrategia eta urratsak. Honelako prozesua hiru epizentruetatik sortu liteke:\nBatetik, erakunde eta establishment-etik parlamentua eta gobernutik.\nEta bestetik, gizarte zibiletik.\nAzken egun hauetan entzuten ari naiz lerratze bat badirudi hemen ere aukera behar dela. Zergatik? Biak eta bien uztarketa behar ditugu!\nHiru funtzio bermatzeko:\n1) Parte hartzea (sareketa/grassroots),\n2) Prozesua (erritmoak eta estrategia) eta\n3) Edukiak (politikak).\nBestalde, dinamikak garatzeko Euskal Herrian izugarri ikasi beharko genuke, gizarte-zibileko dinamika ‘klasikoetatik’ haratago. Alegia, erabakitze-eskubidea gizabanakoaren errealitatera jeistean soilik izango da ‘garrantzitsu’ bere bizitzan. Euskal Herrian, nazionalismo eta abertzaletasun ‘eroso’ eta aldi berean sustantibo baten oinordekotzan, ez gaude gaituak politiken diseinu eta kudeaketetan. Eskozian, masterclass-ak izan dira, Erresuma Batuan diren moduan bestalde ere. Denbora beharko dugu jauzi hau emateko. Prestatu egin behar gara. Independentzia ezpaita (batzuk uste duten moduan, moda moduko bat, kalentura difuntzional edo apetatsu bat).\nPolicy advice moduan, uste dut komenigarria izango litzaigukeela, sektorialki eta modu transbertsal batean lanean hastea.\nEskoziak eta Kataluniak ez bezela, gure erronka lurraldetasuna begiak estali gabe kudeatzen hastea da. Gure kasua atzerritar akademikoei aurkeztean harrituta geratzen dira, alderdi politikoen programen barruan lurraldetasunak duen trataera exkaxagatik. Lurraldetasunaren oso politikagintza makurra dugu, alderdien inertzia eta politiketan oso berrikuntza gutxi egin delako. (#EuskadiSpain influentzia ote?).\nGure hiru euskal geografiak, oso bestelakoak dira, oso egoera ezberdinetan daudenak. Harritzekoa, egunotan, Eskozia eta Katalunia ahotan dugunean guztiok, alderdi-politikariak, ez egitea inongo erreferentziarik EAE, NFK edo Iparraldeaz ari diren azaltzeko.\nGure lurraldetasuna, asimetrikoa eta konplexua dela, gure alderi-politikariak barneratu eta horrekin politiken diseinu/implementaziora jauzi egiten ez duten bitartean, jai dugu. Gure lurraldetasunaren politikagintzaren eraginkortasuna oso maila baxuan dago beste lurraldeen egoerarekin alderatuz. Eta hemendik hasiko bagina? Eta esijentziak hemendik hasiko balira hiritarren partetik?\n8.- Borroka, odola borborka eta ‘gehiegi sufritu dugu’: Utzi belaunaldi postindependentistari bidea egiten.\nTreneko lehioa une batez ixten dut. Gaurko Berrian3 , Andoni Egañaren bigarren parrafoetan iltzatuak ditut begiak. Hiru aldiz irakurri dut, segidan geratu gabe:\nGure buru-eskemetan nekez kabitzen da politika kontuetan inor beste norbaitengandik banandu nahi eta natural-natural banantze hori. Odola gerturik zeukaten haiengandik hurbilekoegiak gara. Latz hartu gintuzten eta latz irudikatu dugu, derrigor, askatasun bidea. Borroka hitzak bete du gure hiztegia eta borrokatu gabe ezer ez dela lortzen hitzetik hortzera entzungo diozu baloi baten atzetik dabilenari ere. Izugarri sufritu dugu. Izugarria irudikatu askatasun eguna. Izugarriak behar zuketeen ondorioz, lorpenerako egin beharreko urratsek. Eta izugarrikeriarik ez bazen tartean ez ginen fio. Betiko blaga zen. Jardun eta jardun ezertara ez iristeko. Bizkar-zorro horrekin gabiltza, atseden hartzeko tarteka kentzen ahalegindu arren, gure belaunaldikoak. Eskoziarren ezezkoak are gehiago kargatuko liguke lehen aski zamatutako bizkar-zorroa. Taberna-zuloko berriketaldietan nagusi litzateke eskoziarrenaren ondoren Katalunian azken orduan atzera egingo dutela eta tokitan gabiltzala gu eta horrelakoak ardoa mindua balitz bezala ezpain muzinduz liokeena. Askok ikasi dugu etsipenak, errezeloak eta fidagaiztasunak ez garamatzala inora. Ikasi dugu gure esku dagoela esaten ere. Ezpainestuka ordea. Aldi berean bizkar-zorroko mamutxoak irrigaizto egiten digu eta “ez duk hain erraza izango” esaten. Eta “bai, bai, baina noren aurka ari zaretela uste duzue?”. Eta “hain samurra izan balitz lehengoek ere lortuko zitean zerbait”. “Guk ez diagu horrelakorik ikusiko” zital batekin amaituko du jarduna.\nOdola borborka. Eta mutu geratu naiz. Ados Andoni, diozunarekin. Eta sarritan Euskal Herrira nihoanean, belaunaldi sabaia somatzen dut jende askoren kokotearen gainean. Hain espreski, ekarpen handiena egin diezaioketenak Euskal Herriaren biziberritzeari ez daude leku estrategikoetan, ez dute botererik, ez dituzte bitartekoak. Eta aldiz, sistema bere horretan mantentzen nahi dutenak segitzen dute hori, erakundetze-enpatxoan, baliabideen kudeaketa partikularra egiten; mundua hor kanpoan, Euskal Herriaren koordenadetan egongo ezbalitz bezala. Euskal Herria linbo batean dago askotan, zoritxarrez. Izugarrizko energia duen sabai batek estalita irauten duen lurralde itzel bat. Baina bestelakoa izan zitekeela irudikatuz, beste lekuak ikusiz, bere lekua egokituko lukeena. Eskoziak egin duen moduan.\nIkusi, ikusi eta ikusi. Ikasi, ikasi eta ikasi.\nIlusioa eta ardura. YES-ak irabaziko ote du? Baina barruan beste gauza bat, ixilpean hor tripetan bueltaka dut duela hilabete eta urte asko: Une honetara eta errealitate ‘biki’ honetara helduta, behingoz Euskal Herriak besarkatu oteko dut aho-batez, ezberdinatasun eta aniztasunak aintzat harturik, ikastea, emaitza bera baino.\nBAIetz pentsatu nahi dut. Eta BAI izango da, gure bide baketsu, zabal, demokratiko, humil, errespetuzko, sendoa, estrategikoa eta postindependentistak ere ez du atzera bueltarik.\n[Ikurrina, amak bilduta eman didan zorrotik, atera eta treneko lehiotik haizatzen dut Eskoziara bidean. Segundu batez, aitarekin dut gogoa. Aita la última vez que celebramos el final de algo, estábamos juntos. Esta vez lo haremos con el inicio de algo más importante, #EstandoAllíEstásAquí #Aurrera!]


Larrionek udal alokairu parkea jarriko du martxan, etxebizitza duina izateko eskubidea bermatzen laguntzeko\nAlkategaiak azpimarratu du beharrezkoa dela EH Bildu lehen indarra izatea «Gasteizen gobernu aukerrerakoi eta ireki bat bermatu ahal izateko»\n| 2019-05-21 11:35:00\nGasteizko EH Bilduko alkategaiak, Miren Larrionek, gogoratu du gaur koalizioak legealdi osoan lan egin duela udaletik etxebizitza politika publiko bat bultzatzeko , baina udal gobernuaren bultzada eta interes faltak ezinezko egin du: «Hasieratik sustatu izan genuen akordio bat alokairurako udal etxebizitza parke bat sortzeko, baina ez da sekula garatu. Bien bitartean, Iruñean aldaketaren gobernua bai izan da gai abian jartzeko hemen Urtaranek egin nahi izan ez duena».\nLarrionen konpromisoa da neurriari berriro heltzea hurrengo legealdian. Kontuan hartuta Gasteizen 11.000 etxebizitza hutsik daudela, eta 6.000 elkarbizitza unitatek alokairu sozialeko etxebizitza bat eskatzen ari direla, koalizioak uste du udalak lagundu egin behar duela etxebizitza duin baterako eskubidea bermatzen.\nParke honetan sartuko lirateke erabilerarik ez duten udal etxebizitza guztiak, eta baita ere bestelako erakunde publikoek edo norbanakoek utz ditzaketen etxebizitzak. «Hiritar guztien alojamendu beharra asetzeak izan behar du etxebizitza politika publikoen azken helburua, eta uste dugu alokairu soziala dela erakundeek horren alde egiteko daukaten tresnarik egokiena», defendatu du Larrionek.\nAlokairu parkearekin batera, zaharberritzea indartuko du EH Bilduk, hala banan banako etxebizitzena nola zonalde eta auzo osoena. Espazio publikoa berreskuratzeak lagun dezake baita ere alokairuan dauden etxebizitzen hiriko eskaintza handitzen.\nEra berean, EH Bilduk beharrezkotzat jo du hirian etxebizitza eredu berriak bultzatzea, bereziki bi kolektibo handiei zuzenduta: familiaren etxebizitzatik emantzipatzeko adinean dauden gazteak, eta adinekoak.\nHain zuzen ere, gazteentzako bizileku komunitarioak dira, eta zuzkidura alojamenduak adinekoentzako. Larrionek proposatu du bi proiektu pilotu martxan jartzea hirian bi eredu hauek probatzeko, Auzoan bizi izenarekin. Gazteei dagokionean, banakako logelak eta zerbitzu komunak bateratzea da asmoa. Proiektu pilotua Hedegile kaleko 127. atariaren blokean kokatuko litzateke.\nAdinekoei zuzendutako Auzoan bizi-ri dagokionez, proposamenak apartamentu autonomo txikiak eraikitzea aurreikusten du, zerbitzu komunekin osatuta. Lehen proiektu pilotu bat martxan jartzeko, koalizioak Fontetxa Gazteluko kalean dagoen orube bat erabiltzea proposatu du, Ariznabarrako adinekoen zentroaren ondoan.\nHauteskunde kanpainaren bigarren eta azken astea martxan dagoenean, EH Bilduko alkategaiak mezu bat bidali nahi izan du maiatzaren 26ko hitzorduari begira: «Lehen indarra izan behar du EH Bilduk Gasteizen gobernu aurrerakoi eta ireki bt bermatu ahal izateko. Nahikoa da boto bat gehiago lortzea. Horregatik, pertsona guztien botoa ezinbestekoa da helburua lortzeko», azpimarratu du Larrionek.


Irekia Eusko Jaurlaritza - Gobierno Vasco :: Gernika-Lumoko ospitaleak zerbitzu berriak abiarazi ditu\nGernika-Lumoko ospitaleak zerbitzu berriak…\n\nGernika-Lumo ospitaleak zerbitzu berriak jarri ditu abian Iturria: Irekia\n\n\n\n\n\nGernika-Lumoko ospitalea handituta, Galdakao-Usansoloko ospitalera urtean 60.000 joan-etorri gutxiago egingo dira. Hala, aipatutako zentroa handituta eta hobetuta, Busturialdeako eta Lea-Artibaiko 56.000 biztanleei osasun-arreta hobea eskainiko zaie. Lehendakariak inaugurazio-ekitaldian ekitatea nabarmendu du: «Guztiok merezi dugu arreta ahalik eta gertuen jasotzea, baldintzarik onenetan». Urkulluk, gainera, Jaurlaritzak pertsonekin duen konpromisoa nabarmendu du, eta azpimarratu du ospitale honetan «pertsonak izango direla pertsonei kalitatezko zerbitzu publikoa eskaintzen».\nGernika-Lumoko ospitalea poliki-poliki aplikatuko den hobekuntza globaleko fasean dago. Hobekuntza-lanen barruan, gaur goizean hainbat zerbitzu inauguratu dituzte: neurologia, etxez etxeko ospitaleratzea, erradiodiagnostikoa, oftalmologia, osasun mentala, errehabilitazioa eta ZIU mugikorra. Instalazioak bisitatzen izan dira Iñigo Urkullu lehendakaria eta Jon Darpón Osasuneko sailburua, beste hainbat ordezkarirekin batera. Osasuneko sailburuak adierazi du bere saila etorkizunera begira ari dela lanean, Osakidetza inspiratzen duten printzipioei osorik eutsita: unibertsaltasuna, ekitatea, elkartasuna, kalitatea eta herritarren partaidetza.\nGernika-Lumoko ospitalea Galdakao-Usansolo Ospitalearen mende dago, eta osasun-laguntza ematen eta zerbitzu aurreratuak eta bereizmen handikoak eskaintzen dizkie Busturialdea eta Lea-Artibai eskualdeetako biztanleei.\nGernika-Lumoko ospitalea eraikitzeko eta abian jartzeko 40 milioi euroko inbertsioa egin da guztira. Gaur egun, zentroan 25 profesional daude, kontsultetan txandaka lan egiten duten medikuez eta anbulatoriotik zentrora lekualdatu diren zerbitzuetako (osasun mentala, errehabilitazioa eta larrialdiak) langileez gain. Bigarren fasean (2013ko urria), 57 langile gehiago egongo direla jo da.\nUrrian, larrialdi-zerbitzua jarriko da abian (eguneko 24 orduetan, urteko 365 egunetan). Zerbitzu horretan diagnostiko erradiologikoko eta analisi klinikoetako zerbitzua egongo da, eta etenik gabe ibiliko dira lanean. Zerbitzu horretan urtean 22.000 larrialdi —helduenak zein pediatrikoak— artatuko direla kalkulatu dute.\n2014. urtearen hasieran, kirurgia handi anbulatorioko bi ebakuntza-gelak eta prozedura endoskopiko eta kirurgia txikikoetarako gela bat zerbitzu ematen hasiko dira.\n(Informazio gehiago erantsitako dokumentoetan)\nintervenciones_gernikako_os... behera kargatu (10 MB)\ndarpon_aurrekontua_errealis... behera kargatu (500 KB)\nlhk_osasun_sistema_eu.mp3 behera kargatu (700 KB)\ndarpon_sistema_hobetu_eu.mp3 behera kargatu (200 KB)\ndarpon_aurrekontua_errealis... 4 MB\ndarpon_sistema_hobetu_eu.mp4 2 MB\nlhk_osasun_sistema_eu.mp4 5 MB\nrecursos_hospital_gernika_0... 40 MB\nrecursos_hospital_gernika_0... 30 MB\n2013_06_10_lehen_hospital_g... 2 MB (jpg)\n2013_06_10_lehen_hospital_g... 3 MB (jpg)\nNP_Euskera_Hospital_Gernika... 200 KB (application/pdf)\nDiscurso_del_LHK.pdf 40 KB (application/pdf)\nDossier_Euskera_Hospital_Ge... 500 KB (application/pdf)\nJon Etxebarria. Director de Osakidetza\nIRAGARKIA, Osakidetza-Euskal osasun zerbitzuarena, «Urdulizko Ospitaleko Larrialdi Zerbitzuan Erradiografiak egiteko gela bat jartzeko erreforma-lanak» espedientearen kontratuaren formalizazioari buruzkoa.


Erraustegia Erabakiak urriak 2ko herri galdeketan ezarriko den protokoloa eta arauak zehaztu ditu | Usurbildarrak aurrera\n← Gaur 19:00etan Usurbilgo Udalak antolatuta “Errioa bizi!” partehartze tailerra Potxoenean\nZubietako ur zikin gehienak jaso eta Loiolako araztegira bideratzeko obrak hasi dira →\nErraustegia Erabakiak urriak 2ko herri galdeketan ezarriko den protokoloa eta arauak zehaztu ditu\nZubietako erraustegiaren proiektuaren aurrean herri galdeteka antolatzeko asmoz sortutako Usurbilgo Erraustegia Erabakia plataformak atzo goizean urriak 2rako ezarri den protokoloa eta arauak zehaztu zituen Potxoenean egindako agerraldian. Maialen Unanue eta Patxi Azpirotzek, herri plataformaren izenean, protokoloaren nondik norakoak azaldu eta hainbat datu eman zituzten Usurbilen eta Zubietan prestatzen ari den kontsultari buruz.\nUsurbilen eta Zubietan erroldatutako 16 urtetik gorakoek parte har dezakete kontsultan. Orotara, 4.106 pertsona dira botoa emateko aukera izango dutenak.\nGaldera hauxe izango da bozkatu beharrekoa: Erraustegia egitea nahi duzu ala ez? Galderari erantzuteko, bi bozka paper egongo dira: BAI eta EZ hitzak inprimatuta dutenak.\nAuzo desberdinetan egingo da galdeketa. Mahaiak bertara eramango dira eta auzoetan jarriko diren mahaietan bozka daiteke.\nIrailak 30, ostirala. 16:00 – 20:00. Aginaga\nUrriak 1, larunbata. 09:00 – 14:00. Santuenea\nUrriak 1, larunbata. 16:00 – 20:00. Zubieta\nUrriak 2, igandea. 9:00 – 20:00. Kaxkoa\nBozkatu ahal izateko nortasuna, bizilekua eta adina frogatzen duen agiria aurkeztu beharko da. Horretarako, ondorengo dokumentu original hauetako bat erakutsi beharko da mahaiaren aurrean:\nNortasun Agiri Nazionala (DNI-NAN)\nEHNA + Errolda agiria\nEspainiar estatuak herritartzat hartzen ez dituen pertsonek\nhauetako dokumentu bat erakutsi beharko dute: Bizileku-txartela, jatorrizko estatuak jaulkitako nortasun agiria edo pasaportea, nortasun agiria / ziurtagiria edo gidatzeko baimena.\nBi kasutan, atzerritarra izan ala ez, aurkeztuko den dokumentuan bizitokia Usurbil edo Zubieta dela agertu beharko da. Hala ez bada, udalaren erroldatze ziurtagiria eraman beharko da.\nBozka zenbaketa ekitaldi publikoan egingo da. Emaitzaren akta altxatuko da eta emaitza herritarrei, Donostia eta Usurbilgo udalei eta Gipuzkoako Foru Aldundiari jakinaraziko zaie.\nGardentasuna eta zuzentasuna bermatze aldera, Berme Batzordearen osaketa lanean dabil plataforma. Herritarren artean osatuko da Berme Batzorde hori eta nortzuk osatzen duten jakinaraziko dute aurrerago. Berme batzordearen zeregina galdeketa prozesu osoa ikuskatzea eta protokoloak ezartzen duenaren arabera betetzen dela bermatzea izango da.


Modibo Sagnan - Wikipedia, entziklopedia askea.\nSaint-Denis, 1999ko apirilaren 14a (20 urte)\nRacing Club de Lens /\nModibo Sagnan (Saint-Denis, Frantzia, 1999ko apirilaren 14a) Maliko jatorria duen futbol jokalari frantziarra da, erdiko atzelari gisa jokatzen duena RC Lens taldean, Errealak utzita. Transfermarkt.es orrialdearen arabera 0,6 milioiko balioa du.\nBere ibilbidea Villetaneuse izeneko talde batean hasi zuen 8 urterekin, baina 2012an, Lensen harrobira iritsi zen, eta beheko kategorietan ibili zen 2017an bigarren taldera iritsi zen arte. Bertan 23 partidu jokatu zituen 2019rarte, gol bat sartuz eta gero lehen taldera igo zuten. 4 partidu bakarrik jokatu zituenean, errealak 4 milioi ordaindu zizkion talde honi, eta utzita utzi zuen denboraldi bukaerara arte.\nMultimedia: Modibo Sagnan\nOrriaren azken aldaketa: 1 martxoa 2019, 07:56.


Hizkuntza aktibazioaren gakoak eta prozesua EHUren uda ikastaroetan - Soziolinguistika Klusterra\nHizkuntza aktibazioaren gakoak eta prozesua EHUren uda ikastaroetan\nEuskaltzaleen Topagunearen ekimenez eta Eusko Jaurlaritzako Hezkuntza Sailaren laguntzarekin, Hizkuntza gutxituen aldeko aktibazio soziala: egoera eta etorkizunerako gakoak ikastaroa egiten ari da uztailaren 7 eta 8an UPV/EHUren uda ikastaroen baitan.\nEuskararen aldeko aktibazio sozialaren gaur egungo egoera aztertzen ari da: aukerak eta indarguneak, herritarrak aktibatzeko oztopoak eta baliagarriak izan daitezkeen gako nagusiak identifikatuz.\nHerritarrek mugimendu sozialetan eta mugimendu euskaltzalean esku hartzeko moduak, euskararekiko atxikimendua, hizkuntzekiko jarrerak, euskalgintza profesionalizatzea, biziberritze-prozesuak behar duen bultzadaren inguruko adostasunak edota testuingurua aztertu eta egokitzeko beharra nabarmendu dute. Beste mugimendu sozialetan gertatzen ari diren aldaketekin eta Herrialde Katalanetako esperientziekin erkatzeko ariketa ere egiten da ikastaroan.\nSoziolinguistika Klusterreko Maialen Iñarra ikerlariak eta EHUko Parte Hartuz ikerketa-taldeko Zesar Martinezek “Herritarrak eta euskara. Tokian tokiko aktibaziorako gakoak eta prozesu-proposamena“ aurkezpena egin dute, Tokian tokiko hizkuntza aktibazioa proiektua oinarri hartuta.\nAlde batetik, tokian tokiko herritarrak euskararen gainean aktibatzeko zaindu beharreko gakoak zeintzuk diren identifikatu dituzte, eta, beste alde batetik, aktibazio horretarako prozesua zein izan litekeen marraztu edo proposatu dute. Hainbat herritako aktibazio esperientzietatik (euskararen ingurukoak, beste arloetakoak, Euskaraldikoak…) ateratako ikasgaiak plazaratu dituzte, esperientzia horietako adibidez hornituta.


Barakaldoko Udala - Harremana Tentuz\nHaurrak, gazteak eta familia\nDrogamenpekotasunen Tokiko Plana\nArgitapenak eta ikerketak\nHasiera » Gizarte Ekintza » Droga-mendekotasunen prebentzioa » Harremana Tentuz\nZer da "Harremana Tentuz. Familiak, nerabeak eta harremana" eta nori zuzentzen zaio?\nBarakaldoko Udaleko Droga-mendekotasunak Prebenitzeko Zerbitzuaren proposamen bat da, 12 eta 16 urte bitarteko seme-alabak dituzten udalerriko familiei zuzendua.\nGurasoek beren seme-alabak nerabe bihurtzen direnean dituzten pentsamendu eta sentipenak ezagutzeko moduan daude diseinatuak familien prestakuntzarako HarremanakTentuz egitasmoaren barruan egiten diren jarduerak.\nFamiliako helduak ere nerabezaroan protagonista izatea nahi dugu. Horregatik, egitasmo honen helburua "haiek"-etik (seme-alabak) "gu"-ra (gurasoak) igaro nahi genuke, eta gurasoak dituzten zalantza, kezka, ilusio, jarduteko aztura eta beharrizanei ere kasu egin.\nFinean, "inbertsio" honen bitartez senitarteko guztien arteko harremana hurbila eta erraza izatea lortu nahi dugu, guraso eta seme-alaben artean sortzen diren gatazketan (ezinbestekoak eta beharrezkoak) denek ikasi eta sanoki hazteko aukera izan dezaten, ikasitakoaz aberastuz.\nInformazioa eta 2017-2018rako tailerrak.


Miren Amurizak eskuratu du aurtengo Igartza Saria | El Correo\nZurekinMiren Amurizak eskuratu du aurtengo Igartza Saria\nMiren Amurizak eskuratu du aurtengo Igartza Saria\nMiren Amuriza idazle eta bertsolaria. / Elkar\nBere azkenengo lanak, 'Paperezko txoriak', Bizkaiko herri txiki bateko baserri batean kokaturiko kontaketa du ardatz\nVIRGINIA ENEBRAL Lunes, 11 septiembre 2017, 18:22\nGaur egun ospetsuak diren zenbait izen-abizenek eta etorkizun handiko idazlek osatzen dute Igartza Saria irabazleen zerrenda, hala nola, Unai Elorriaga, Karmele Jaio, Uxue Alberdi, Katixa Agirre, Eider Rodriguez, Danele Sarriugarte edo Kattalin Miner. Aurten Miren Amuriza gehitu da. Literatur sariaren sustatzaileek, hots, CAF enpresa, Beasaingo Udala eta Elkar argitaletxea, aste honetan jakinarazi zuten nor izan den XX. edizioaren hautua: Berrizko bertsolari gazteak irudikatutako hiru belaunaldiko emakumeen istorioa.\n'Paperezko txoriak' nobelak Bizkaiko herri txiki bateko baserri batean kokaturiko kontaketa du ardatz. Protagonistak familia bereko kideak izango dira: Sabina Leizardi, bere alaba Karmele eta biloba Oihal. 80 urteko amamak bere burua hiltzeko saiakera egingo du eta gertaera horrek familiaren zimenduak irauliko ditu. Orduan, aringarri eta errua bultzaturik, bigarren mailako istorio bat gurutzatuko da. «Beti daukazu saria irabazteko itxaropena, baina ideia ekainean entregatu nuen, oporrak igaro dira dagoeneko, eta pixka bat ahaztuta neukan. Beraz, sorpresa handia hartu dut», onartu du Amurizak.\nAurten Euskal Herriko Bertsolari Txapelketa Nagusiko finalera heldu duenaren lehenego urratsak haur literaturan izan dira. Irati Eguren ilustratzailearekin burututako 'Bainera bete itsaso' lana iaz argitaratu zen. «Beti izan naiz irakurlezalea, baita idazlezalea ere. Orain arte haur literaturi ekin diot eta, orain, helduentzako literaturan saiatzeko aukera daukat. Erronka berria da baina prest nagoela uste dut». Prozesuaren emaitza urtebete barru ikusi ahalko da. Ordura arte, itxaron besterik ezin dugu egin.\nLekutan dago Zurezko jolas kooperatibo batzuekin ireki da Falerina irailean


Diru-laguntza bati esker, padel kantxa berria egingo dute kiroldegian - Artzape\nGetariako Udalak kostako herrietara bideratu ohi den Itsaspen Programako diru-laguntza eskuratu du. Horrela, 175.020 euro jasoko ditu; udal ordezkarien esanetan, “diru-laguntza baliagarria”.\nIzan ere, laguntza horri esker, Sahatsaga udal kiroldegiko berrikuntzaren bigarren faseari ekingo diote. Horren baitan, padel kantxa berria jarriko dute egungo harri-lubetako lur zatian eraikin berria eginda. Oraingo jokalekua libre geratuko denez, kiroldegi barruko espazioa hobeto aprobetxatzea da asmoa, erabiltzaileen beharrei “modu eraginkorragoan” erantzun ahal izateko.\nKiroldegi bueltan ez da obra faltarik, izan ere, joan den urtean hasi ziren honen berrikuntza lanetan. Udaletik jakinarazi dutenez, amaitzear da obren lehen fasea eta hauek dira erreformatu direnak: komun berriak eraiki dira, erabiltzaileen irisgarritasuna bermatzeko igogailua jarri da, aldagelak berritu eta handitu dira, harrera-gune berria egin da, muskulazio gela handitu eta hainbat makina berri jarri dira (eliptika, zinta…), ur zikinen eta euri uren banaketa egin da, eta instalazio elektrikoa eguneratu da.\nEtorkizunera begira egindako inbertsioa\nPadel kantxa berriaz gain, bigarren fasea amaitzeko kiroldegiaren fatxada nagusia berrituko dela iragarri dute. Horrekin batera, spinningeko bizikleta berriak jarriko dira.\nLan guztiak egiteko 500.000 euroko inbertsioa aurreikusten dute: “Inbertsioaren zati bat jada egina dago, eta gainerakoa aurten bertan egitea da asmoa”, azaldu dute udal ordezkariek. Eta gaineratu, “lan horiek amaituta, Getariak etorkizunean izango dituen beharrei ahalik eta egokien erantzungo dien kiroldegia izatea da helburu nagusia. Kirola eta kirolak dakartzan onurak denon eskura egon daitezen”.


Sare sozialak maximizatzeko 6 modu gertaeren marketinerako Martech Zone\nSare sozialetan parte hartzen dudanean, askotan nire lagunak, bikotekideak edo bezeroak joango direnaz jabetzen ez nintzen gertaerak topatzen ditut. Iraganean inoiz baino ekitaldi gehiagotan parte hartzen dut Facebook Ekitaldiei, Meetup iragarkiei eta batu ditudan beste hainbat zerbitzuri esker. Infografia honek sare sozialak gertaerak sustatzeko nola erabil ditzakezun aztertzen du; jakin zein den gertaeraren hashtag eraginkorraren gakoa eta lortu aholkuak adituen eta askoz gehiago.\nHona hemen sare sozialak aprobetxatzeko 6 modu zure hurrengo gertaera merkaturatzeko!\nSortu Facebook gertaera zure gertaera partekatu eta sustatzeko.\nIkerketaren hashtagak eta sortu hashtag berezia zure ekitaldirako.\nGaratu eta banatu aurrez idatzitako tweet bat jendeak Twitterren partekatu eta sustatzeko. Erabili bezalako tresna Tweet klik errazagoa izan dadin.\nSortu edukia zure gertaera merkaturatzeko eta sustatzeko online.\nPartekatu eta etiketatu bideoak eta ekitaldian ateratako argazkiak. Nahikoa goiz egiten baduzu, lagunak lehendik dauden lagunekin elkartuko dira.\nPartekatu gertaera Instagramen Mahasti fantastiko batzuekin.\n-K garatutako infografia Lakeshore Convention Center.\nTags: sakatu tweeteragertaeraren hashtaggertaeren marketinagertaeraren argazkiaekitaldien sustapenagertaera sare sozialakgertaeraren bideoafacebook ekitaldiainstagramEurenekitaldia sustatusare sozialetako gertaeren marketinatweetvidmahats bideoa\nYoutubeko miniatura nola sortu


Bloke kirurgikoko segurtasuneko online ikastaroaren hasiera | OSI EZKERRALDEA ENKARTERRI CRUCES\nInicio Nabarmena Bloke kirurgikoko segurtasuneko online ikastaroaren hasiera\nBloke kirurgikoko segurtasuneko online ikastaroaren hasiera\nPrestakuntzaren bidez eremu kirurgikoan segurtasunaren kultura sustatzea Osakidetzaren 2017-2020ko erronkak eta proiektu estrategikoak dokumentuan jasotako ekintza-ildoek ezartzen dituzten konpromisoetako bat da.\nEEGko ESIan, ildo horretan aurrera egiten jarraitu nahi izan dugu, eta bloke kirurgikoan segurtasun integralari buruzko online ikastaro bat sortu dugu. Pazientearen eta profesionalen segurtasunarekin lotutako alderdiak eta ingurumena babesteko konpromisoa barne hartzen ditu ikastaroak.\nAbenduaren 1etik aurrera egongo da profesionalen eskura prestakuntza-ikastaro hau Jakinsarean, eta bloke kirurgikoko segurtasun-taldeen eta EEG ESIko prozesu kirurgikoko taldearen beharrak eta ekimenak jasotzen ditu. Izan ere, 2021eko kudeaketa-planean zehaztutako helburuekin, segurtasuneko prestakuntza hori egitea proposatu zen, bloke kirurgikoan inplikatutako langile guztiak prestatzeko eta kontzientziatzeko.\nBeraz, Zerbitzu Kirurgikoetako hainbat kategoriatako profesionalen talde-lanaren emaitza da. Prestakuntza horren sorreran zuzenean parte hartu dute, eta batez ere hainbat bideoren erabileran oinarritzen diren edukiak garatu dituzte, kirurgiako eremuan egunero egiten duten lanean arreta jarrita. Gainera, eremu horretan funtsezkoak diren zerbitzuek ere parte hartu dute: Medikuntza Prebentiboko Zerbitzua, Lan Osasuna, Ingurumena, Berrikuntza eta Kalitateko Zuzendariordetza eta Komunikazio Medikoko Unitatea.\nModulu guztiek bideo-formatuko baliabideak dituzte, ikaskuntza errazteko, bai eta autoebaluazio-probak ere. Ikastaroa gainditu izana egiaztatzeko, amaierako test bat egin behar da, gainera. Jarduera honi 2,4 kreditu eman dizkio Profesional Sanitarioen Etengabeko Prestakuntzako Euskal Kontseiluak.\nBLOKE KIRURGIKOKO SEGURTASUNEKO IKASTAROA\nKirurgiako eremuko asepsiako eta ingurumen-biosegurtasuneko jardunbide egokiak\nOperazio-gelako ingurumeneko jardunbide egokiak\nTresna kirurgikoen trazabilitatea\nSegurtasun kirurgikoko egiaztapen-zerrenda\nEbakuntzak okerreko leku kirurgikoan egitea ekiditeko protokoloa\nPazientea mugitzea eta kokatzea\nAnatomia patologikoko laginen trazabilitatea\nBloke kirurgikoko segurtasun-taldeak\nNoticia anteriorInformazio-poster onena Osasun-arloko Laneko Arriskuen Prebentzio-zerbitzuen Espainiako Biltzar Nazionalean\nNoticia siguienteTopaketa Euskadiko ESI-etako BPSO proiektuko buruen artean


kritiken hemeroteka » Gurasoen etxea\n« Urrutiratze | Poemen omenez »\nGurasoen etxea Javier Rojo / El Correo, 2009-07-04\nKarlos Linazasororen azken poema liburuak bere bizitzako gertakari zehatz eta mingarri batean du abiapuntua liburu honek: gurasoen heriotzan, hain zuzen. Guraso biak galdu ditu poetak denbora gutxian eta bera bueltatu da haien etxera, eta bisita hori egiten duen bitartean, bere begiradak etxean ohikoak ziren objektuak aurkitzen ditu, itxura berri batez hornituak. Objektu horiek ere umezurtz geratu dira, gauza horiek guztiek gurasoen presentziarekin baizik ez baitzuten zentzu osoa hartzen. Gurasoen faltan idazlea saiatzen da beraienak izan ziren objektu txiki horietan haien presentzia bilatzen eta presentzia horren bila doalarik, erregresio batean murgilduko balitz bezala, haurtzarora itzultzen da. Gurasoen etxera bueltatzeak, gurasoen objektuak ikusi eta berriro sentitzeak, objektu horiek bere oroitzapen propioekin lotzen ziren puntura eramaten du. Orduan, helduaren ikuspuntua alde batera utzi eta ia-ia umearena dirudien begiradarekin elkartzen da berriro ere objektu horiekin, bere oroitzapen xaloetan ere aurkitu nahi baitu gurasoen presentzia. Edozein etxetan aurki daitezkeen gauzak aipatzen dira eta beren sinpletasunean ere beren jabeen historia islatzeko ahalmena dute: argazkiak, armairuak, oheak… Gauza horiek eraikitzen duten ardatzaren inguruan poemak sortu eta poemekin batera oroitzapenak eta sentimenduak berpizten dira.\nMolde desberdineko olerkiak eskaintzen dira idazlan honetan; flash moduko haikuen itxurako ahapaldi laburren ondoan, erromantzeren bat edo sonetoren bat ere irakur dezakegu. Edonola ere, poema hauek ez diote konplikazio nabarmenik planteatzen irakurleari, eta honek esfortzu handirik gabe irakurriko ditu, interpretatzeko lan berezirik egin gabe. Ez dago sinbologian gehiegi arakatu behar, dena, hitzetatik irudietara, gardena baita. Bertako osagaiek ez dute sorpresa handirik ematen. Liburuaren asmoak, dena den, topikotasuna bigarren mailan uzten du. Liburua gurasoei egindako omenaldia denez, poetak, batetik, bere burua biluztu eta bere sentimenduak eskaintzen ditu, eta bestetik, haurraren begirada berreskuratu nahi du gurasoen etxean unibertso osoa zen garaira itzultzeko asmoarekin.


Athletic Club VS Granada 12/1/2019 | Athletic Clubeko Webgune Ofiziala\nHasieraTaldeakAthletic ClubAthletic Club VS Granada\nAthletic Club2 : 0 Granada\n12/1/2019 - 2:00 PM\nSailkapenean gora Granada mendean hartuta\nAthletic goiko postuetan finkatu da azken 15 puntuetatik 13 lortuta, Raul Garcia eta Yuri Berchicheren golekin\nAthleticek hirugarren garaipena jarraian lortu du, eta Europako postuetan sendotu da. Azken 15 puntuetatik 13 lortu ditu. Granadaren aurkako 2-0ekoa efikazia ariketa bat izan da. Defentsan bikain ibili dira lehoiak eta nazariek izan dituzten aukerak kontrolpean hartu dituzte. Raul Garciak, penaltiz, eta Yuri Berchichek San Mameseko gotorlekua sendoa dela ziurtartu dute euren golekin. Oso ondo atera da Carmelo eta Williamsen omenezko festa.\nBaloi batek ihes egin dio Simoni partida hasi eta berehala, baina garaiz erreakzionatu du hura aldentzeko. Athleticek ez dio aukerarik eman Granadari, eta honek Machisen joan-etorriekin bakarrik kezkatu du Athleticen defentsa. Aukerak aprobetxatzeko jardunaldia zen gaurkoa. Harmailak txalotu duen Kordobaren eta Yuriren artean, baloi ederra utzi diote Raul Garciari baina honek bigun jaurti du Rui Silvaren eskuetara. Williamsek, hasieratik oso aktibo, Sancetek utzitako baloia errematatu du, zorte handirik gabe.\nOrdu erdia pasata, Domingo Duartek Raul Garcia area barruan bultzatu du bere atezainak baloia eskuetan zuenean eta epailak penaltia adierazi du. Nafarrak ez du asmatu lehen penalti jaurtiketan, baina bai bigarrenean. Portugalgo atezaina behar baino gehiago aurreratu da lehen penaltian eta Cordero Vegak, irizpide onarekin, hura errepikatzea agindu du.\nGaizka Garitanoren taldeak bikain irakurri du norgehiagoka. Munduko lasaitasun osoa izan du baloiarekin, ondo ibili da berdegunean Unai Lopezen aginduetara eta aukera aprobetxatu du Yuri Berchichek, atzetik Sputnik bat bezala sartuz, 2-0ekoa sartu eta partida errematatzeko.


‘2 Urte, 4 Hilabete’, intsumisioaren borroka goratu nahi duen dokumentala | NAIZplus | NAIZPLUS\n‘2 Urte, 4 Hilabete’, intsumisioaren borroka goratu nahi duen dokumentala\nDokumentalak argia ikusi dezan crowdfunding kanpaina abiatu dute.\nNAIZ+|2019/05/14 13:55 Eguneratua:\nSoldaduskaren aurka eta intsumisioaren alde Euskal Herriak bizi zuen borroka pantailara eraman nahi du Lander Garrok, Izar Films eta Labrit Multimedia ekoiztetxeekin elkarlanean. Hiru hamarkada atzera egin eta Espainiako armadari ezezkoa eman zioten gazte intsumisoen borroka ekarri nahi du gogora ‘2 Urte, 4 Hilabete’ dokumentalak.\nAurten, soldaduskaren aurka desobedientzia ikur zuen intsumisioaren borrokak 30 urte bete ditu. Dokumentala, atzera begira ipini, eta orduko sei protagonistaren ahotik jaso nahi du historia. Iraganari, baina orainari eta etorkizunari ere begiratuko diote protagonistek. Izan ere, sustatzaileek ohartarazten duten moduan, Europako eskuin muturraren eta militarismoaren hazkundearen aurrean «antimilitarismoaren baloreak oso beharrezkoak» dira gaur egun ere.\nOrain 30 urte milaka izan ziren, askotariko arrazoiak tarteko, soldaduskari ezetz esan zioten gazteak. Bakezaletasunak, pentsaera anarkistak, abertzaletasunak edota sinesmen erlijiosoek bultzatuta, soldaduska egitera ukatu ziren asko eta asko. Denek, baina, bat egin zuten borrokarako oinarrizko tresnarekin: desobedientzia.\nEuren borroka espetxearekin ere ordaindu zuten gazte horiek, egun 50 urte inguru dituztenak, kamera aurrean ipini eta orduan bizitakoa aletuko dute, Lander Garroren zuzendaritzapean.\nElkarrizketak, artxibozko argazki, dokumentu eta bideoak eta aurtengo Iruñeako San Ferminetan grabatuko dituzten irudiek osatuko dute filma. Honekin batera, intsumituak preso egon ziren Iruñeako kartzelaren eraisketa erakusten duten irudi esklusiboak erabiliko dituztela aurreratu dute.\nDkumentalak argia ikusi dezan crowdfunding kanpaina abiatu dute ekimenaren sustatzaileek Verkami atarian.


Le JPB > L'opinion > Azken hitza 2006-05-30\n1999an, gerla bazen Balkanetan, su-etena baginuen Euskal Herrian, eta iparraldeko jendea karrikan zen euskal departamendu baten eskatzeko. Urte berdinean "balkanisazio" hitza egunkarietan berriz agertzen da, Kosoboko gerlarentzan, baita ere euskal departamenduaren ukatzeko : "lehen urratsa Europaren balkanisazioaruntz."\nHitz hori zaharra da. Omen 1918an sortua izan dela estadu ahul bat zatitzerat eramaten duen prozesua irudikatzeko. Hastapenean, hitza neutroa da. Edonun munduan gertatzen ahal den desegite prozesu bat deskribatzen du, eta punto.\n1999 urtea aintzin alde txar batez betetzen da pixkanaka. Gerla bat abiatzekotan da "Europako atean", "Parisetik bi ordutan!", Balkanetan preseski. Gerla onartezina da, eta Frantzian bereziki, estadu baten desegitea ulertezina. Herrien askatasuna, autodeterminazio eskubidea, nazioen ezagupena... Horrelako hitzak ezin dira erabili. Jugoslavian gertatzen denak ez dezan mendebaldeko jendea gehiegi beldurtu (hurbil da beraz kasu ! Baina lasai, hemen gertaezina da) hitz berri bat erabilia da: etnizismoa. "Etnizismoa" ez da "etnismoa". Etnismoa da herri guttituen alde borrokatzea, etnizismoa da herri guttituengoen aitzakia erabiltzea. Ala nola mendebaldeko prentsan, balkanisazio prozesu batek, eta laster horrelako prozesu guziek, oinarri berri bat lortzen duten : etnismo atzeratu bat. Gure estadu aurreratuetan (hots, errepublikaren balore unibersaletaraino iritsiak diren herrietan) pentsaezina den gibelapena.\nParadoxoa da, 1999ko gerlan, etsaiak laster Serbiarrak bilakatzen direla. Serbiarrak, estaduaren defentsalariak, estadu bata eta deseginaren defentsalariak... Nola denbora berdinan balkanisazioa eta balkanisazioaren aurka direnak borrokatu ? Errex. Lehenik Serbiarrak zikinduz : telebistan eta egunkarietan, erreportaia batetik bestera, Serbiarrak "etnizistenak" bilakatzen dira. Bukaeran etnozida eta genozida hitzak erabiliak izanen dira ere (nahiz eta geroztik eginak izanen diren inkestek frogatu duten akusazio horiek ez direla oinarrituak). Eta ondotik Balkanisazio hitzari definizio berri bat sortarazi : estadu haul baten desegite prozesu baten ordez hitzak etnisismoak sortzen duen "barbaria" adierazten du.\n1999 urtea geroztik, etnismoa, etnozismoa, balkanisazioa, genozidoa, eta barbaria hitzak zaku berdinan sartuak izan dira, eta Euskal Herriko borrokak oarindikan ere punduak galdu ditu mendebaldeko iritzi publikoan.\n2006an berriro ere su etena ezagutzen dugu, berriro ere euskal departamenduaren aldarrikapena kazetetan agertzen da, eta Serbia-Montenegro estaduak bere balkanisazio prozesua segitzen du. Desberdintasuna da oraikoan ez dela gerlarik. Prozesu demokratiko batean oinarritua da aldaketa hori. Aski izanen ote da mendebaldeko jendeek nazio askapen borroketaz irudi hobeago bat izateko ? Aldaketa bat sendituko ote dugu Euskal Herriarentzat ? Geroak erranen...\nGurs : un camp de concentration à la frontière de la Soule qui a vu passer 6 555 Basques\nBertsulari : Maddalen Arzallus récidive\nTous les moyens de transport non motorisés ont rendez-vous à Anglet\nZapatero souhaite "accélérer" le processus de paix en Pays Basque